Ramon Latasa - Wikipedia, entziklopedia askea.\nSunbillako aizkolaria. historiako hoberenetako bat\nRamon Latasa Elizondo (Sunbilla, Nafarroa, 1930eko maiatzaren 23a - Elizondo, Nafarroa, 1991ko otsailaren 25a) historiako aizkolari hoberenetako bat izan zen.\nSunbilla, 1930eko maiatzaren 23a\nElizondo, 1991ko otsailaren 25a (60 urte)\n2 Latasa-Luxia apustua\n3 Lorturiko sariak\nSunbillako Aguria baserrian sortu zen familia xume batean. Aita basoko lanean aritzen zen, idi parearekin enborrak ateratzen. Eskola laster utzi eta aitari laguntzen hasi zen. 17 urterekin Iratiko oihanera joan zen lanera. Langile bizkorra zen eta sekulako trebetasuna zuen aizkorarekin.\nMelillan, soldadutzan zegoela, harrapatu zuen afrikar sukarretik sendatu orduko berriz ere oihaneko lanari lotu zen. 25 urterekin, lankideek animaturik, lehenbiziko apustua jokatu eta irabazi zuen Lekunberrin. 1959ko apirilaren 26an Luxiaren aurkako apustu mitikoa irabazi zuen. Urte horretako ekainaren 14an, Lekeition beste balentria handi bat egin zuen: 5 metro eta 15 zentimetroko zirkunferentzia zuen eukalipto enborra 3 ordu eta 17 segundotan ebaki zuen. Handik aurrera, zenbait urtez aizkora probetan jaun eta jabe izan zen.\n1963ko urtarrilean, kontrabandoan ari zirela, guardia zibilekin topo egin zuten. Latasa, paketea lurrera botata, ihesi joan zen, baino guardia zibil baten tiroak izterrean jo zuen. Etxera iritsi eta han sendatzen saiatu bazen ere, azkenean medikuarengana joan behar izan zuen. Iruñean operatu zuten eta urte bat behar izan zuen sendatzeko. Guzti honek gastu eta diru galera handiak ekarri zizkion.\nPolipasoren aurka jokatu zuen ondoko apustua, 1964ko abenduan, eta gipuzkoarra nagusitu zen. Handik aurrera gorabehera handiak izan zituen bere jardueretan. Kontuan hartu behar da Latasa mendian oso gogor aritzen zela lanean eta ez zela beti sasoi betean plazara ailegatzen. Belaunaldi berrietako aizkolari asko Latasarekin ibili ziren ikasten: Migel Berakoetxea, Patxi Astibia, Arria II.a, Mikel Mindegia... Arria II.a lagun zuela irabazi zuen, hain zuzen ere, lehenbiziko txapela , 1966ko Espainiako binakakoa. 1967an Espainiako banakakoa irabazi zuen, 1968an Espainiako zutikako txapelketa eta 1974an Espainiako binakakoa Usategietarekin. Hori izan zen bere azken saioa.\nAzken urteak Elizondoko zahar etxean igaro zituen. Han hil zen 1991ko otsailaren 25ean, 60 urte zituela.\n2002tik aurrera urtero Ramon Latasa saria antolatzen da Sunbillan. Horrez gain, 2007an inauguratutako herriko plaza berriak Ramon Latasa plaza izena du. Bertan aizkolari handi honen eskultura bat paraturik dago. \n1959ko apirilaren 26an Ramon Latasak eta Juan Jose Narbaiza Luxia-k historiako aizkora apusturik ospetsuena jokatu zuten Donostiako zezen plazan. 14 kanaerdiko eta bi 110 ontzako ebaki behar zituen bakoitzak, kanaerdikoak laguntzaileekin eta 110 ontzakoak laguntzailerik gabe. Alde bakoitzak 500.000 pezeta jokatu zuen.\nIkusmin ikaragarria zegoen. Zezen plaza lepo bete zen, 17.890 ikusle, eta inoiz ez omen da aizkora proba batean horrenbeste diru jokatu. Luxia 50eko hamarkadako aizkolari hoberena zenez gero, dirua bere alde atera zen. Latasa, ordea, sasoi betean zegoen, sei hilabete baitzeramatzan apustua prestatzen. Eta ezustea gertatu zen: lan erdietan sunbildarrak minutu bat eta 18 segundoko aldea kentzen zion azkoitiarrari eta azkenean abantaila askoz handiagoa izan zen:\nLatasak ordu bat, 55 minutu eta 53 segundo.\nLuxiak bi ordu eta 47 segundo\nLexoti bertsolariak hamabi bertso jarri zituen apustu honen gainean. Hona hemen batzuk:\n1/ Milla beatzireun berrogei eta\naizkora-joku bat izan degu\ndaukagun leku batian,\nbi mutill azkar alkarren aurka\noso burruka fuertian,\npatxararikan ez dute izan\nalkar probatu artian.\n3/ Joku-klase au gure artian\naskotan egiña baita,\neuskal erriyan bizi geranak\nnola ez genzake maita?\nau baña joku eskasaguak\nikusten dira nunai ta,\nnik biyok berdiñ txalotu nitun\ngeldirik egon ezinta,\nLuxia zarrak galdu zun baño\nlana galanki eginta.\n12/ Pozez txoratzen utzi dezu zuk\nan izandu dan jendia,\nzuri begira arriturikan\nSunbilla-n degu aixkolari bat\narronka askorik gabia,\naunditasunik ez du azaltzen\nobe genduke euskal erriyan\nLatasa asko balia.\nEspainiako banakako txapelduna 1967an.\nEspainiako binakako txapelduna bi aldiz: 1966an Arria II.arekin eta 1974an Usategietarekin.\nEspainiako zutikako txapelduna 1968an.\n↑ a b c Antton Espelosin. Ramon Latasa. Basoko Aizkolaria. 2005.\n↑ a b Antton Espelosin (2009): Aizkora apustuak eta txapelketak.\n↑ Berria ttpi.net-en[Betiko hautsitako esteka]\n↑ .Latasa-Luxia apustua aizkora.com-en[Betiko hautsitako esteka]\n↑ Amar Urteko Bertso-Paperak (1954-1963)(Biltzallea: A. Zavala, S. J.) Auspoa\n(Gaztelaniaz) Auñamendi Eusko Entziklopedia: Ramon Latasa Elizondo\n(Gaztelaniaz) Ramon Latasa bidasoa.com-en\nAntton Espelosinen webgunea\nAzken aldaketa 27 martxoa 2021(e)an, 05:38(e)tan\nOrriaren azken aldaketa: 27 martxoa 2021, 05:38.


Aurrekontu burujabe, sozial eta parte hartzaileen alde mobilizatuko gara, asteartean, Gasteizen | LAB SINDIKATUA\nEkintza Soziala Eskubide Sozialen Karta Aurrekontu burujabe, sozial eta parte hartzaileen alde mobilizatuko gara, asteartean, Gasteizen\nAurrekontu burujabe, sozial eta parte hartzaileen alde mobilizatuko gara, asteartean, Gasteizen\nPolitikaren lehentasunak aldatzeko mobilizazioa ezinbestekoa da. Horregatik, azaroaren 21ean, Gasteizen bilduko gara berriro Euskal Herriko Eskubide Sozialaren Kartan gauden eragileak, “Aurrekontu burujabe, sozial eta parte hartzaileen alde!” leloarekin. Ekitaldia Mendizorrotzako kiroldegian izango da, 10.00etan, eta ondoren manifestazio bat egingo dugu. Honen guztiaren berri emateko agerraldi bat egin dugu gaur Bilbon, eta LABeko Ekintza Sozialeko idazkari Bea Martxuetak hartu du hitza bertan, sindikatuaren izenean.\nEusko Jaurlaritzak 2018ko aurrekontu proiektua aurkeztu du. Euskal instituzioek Rajoyren gobernuarekin “gastu araua” errespetatzea hitzartu zuten; hots, 2018ko aurrekontuetan gastuaren igoera %2,4 baino gehiago ez izatea, eta, diru sarrera gehiago balego. Zorra ordaintzea lehenesten da, eta zerbitzu publiko eta prestazio sozialetan murrizketak mantendu edo areagotzen dira.\nKarta Sozialak beste eredu sozial bat aldarrikatzen du. Pertsonak zein natura erdigunean jarri behar dira, ez kapitalaren interesak. Politika publikoak, aurrekontuak eta zerga politika, politika publikoen norabidea markatzeko tresna nagusiak dira.\nBada, Bea Martxuetan adierazi du 2018ko aurrekontu proiektuan ez dutela hau guztia babesten: “Sindikatu eta eragilek anitzok Euskal Herriko Eskubide Sozialen Karta sortzea erabaki genuenean, pertsona guztiek duten babes sozialerako eskubidea kokatu genuen. Eskubide hau, esaten genuen eta berresten dugu, bizitza duin eta aktiborako beharrezkoa da. Esaten dugu ere, noski, botere publikoei dagokiela eskubide horren erabilera ahalbidetzea, diru-sarrerak bermatzearen bidez, kalitatezko zerbitzu sozial eta zaintzen sare publiko eta unibertsalaren bidez, kalitatezko enplegu baten bidez edo eta etxebizitzarako eskubidea bermatuz. Hau guztia, euskal instituzio publikoek bermatu behar dute. Eta horretarako, baliabide ekonomikoa nahikoak beharrezkoak dira. 2018ko aurrekontuei begiratuta ez dugu hau ikusten”.\nMartxuetaren hitzetan, Eusko Jaurlaritzaren titularretatik harago, zenbaki ez nahikoak dira dauden beharrei aurre egiteko: lehenik eta behin, azken urteotako murrizketei ez zaielako buelta ematen; eta bigarrenik, zor publikoa amortizatzeko erabiliko dutena kenduz, oso gutxi geratzen delako politika publikoak bermatzeko.\nHau horrela izanik, beste gauza batzuen artean, hurrengoak aldarrikatzen ditugu:\n-Diru Sarrerak Bermatzeko Errentari (DSBE) eta Lanbidek kudeatzen dituen beste prestazioa %8ko igoera aplikatu, Lanbidearteko Gutxieneko Soldatak (LGS) 2017an izan duen igoera.\n-Indargabetu dezatela prestazio sozialen zenbatekoan %7ko murrizketa ezartzen duen xedapen gehigarria.\n-Pentsio sistema publikoaren bidean urratsak ematea.\n-Alokairu sozialeko etxebizitza eskuratzeko aukera bermatu eta etxebizitza hutsen gaineko zerga ezarri.\n-0-3 urte artean eta gainerako hezkuntza etapetan, goi mailako irakaskuntzan barne, dauden plaza eskaera guztiak sare publikoan estaltzea, doan.\nLABeko ordezkariaren esanetan, “Eusko Jaurlaritzak ez du hau egiten, zorra lehenesten duelako. Hau da bere hautu politikoa eta horregatik, alde bozkatzen du. Zor hau ez dugu guk sortu, horregatik ilegala deritzogu eta horregatik eskatzen dugu zorraren auditoria”.\nAmaitzeko, LABek aurrekontu parte hartzaileak aldarrikatzen dituela nabarmendu du Martxuetak, baita Araba, Bizkaia eta Gipuzkoaren eskubidea erabaki ekonomikoak era soberanoan hartzeko.


Proiektu horiek AVCDk 2013. eta 2015. urteetan lagundutako prozesuaren jarraipena dira. 2019. urtean proiektuaren lehen fasea amaitzear dago, eta hirugarren fasea onartu da, datorren urtearen hasieran hasiko dena.\nProzesu hori, KCD GGKEk eta Uraren Begi Indigenen Komunikazioak ia hamar urtean elkarrekin garatzen dutena, bakearen kultura eraikitzera eta emakumeen eta herri indigenen eskubideak defendatzera bideratuta dago, Europar Batasunaren barruko komunikazio-estrategia baten bidez. Pilatutako esperientzia eta praktika onak Erdialdeko Amerikako beste herrialde batzuetara zabaltzen ari dira erakunde laguntzaileen bidez.\nProiektuaren eragin-eremuetan gero eta indarkeria-giro handiagoa dagoela ikusita -Oaxaca, Mexiko eta eskualdeko beste herrialde batzuetan-, proiektuak pertsona subjektuen, komunikatzaile indigenen, segurtasuna babestu eta babestea azpimarratzen du, adierazpen-askatasunerako eskubidea erabiltzeak duen arrisku larriaren aurrean. Mexikon, 2018an, 544 kazetari eraso egin dituzte, eta %99ko zigorgabetasunarekin, 11 hilketa barne.\nHorretarako, esku-hartzea komunitate-irratiak indartzera bideratuta dago, komunitatea informatzeko, hezteko eta mobilizatzeko ahalmen handiko tresnak baitira, bere egiteko moduetatik, baliabide hegemonikoek ikusten ez dituzten arazoei dagokienez: energia-proiektu erraldoiek herri indigenen bizitzan eta lurraldean duten eragina, indarkeria matxistak, talde ikusezinen eskubideak urratzea.\nHelburu horiekin, proiektuak honako hau planteatzen du:\n-9 irrati komunitarioen gaitasun teknikoak eta estrategikoak indartzea\n- Oaxaca, Mexiko eta Erdialdeko Amerikako beste herrialde batzuetako komunitate-baliabideak artikulatzea, nork bere burua zaintzeko eta babesteko tresnak eraikitzeko.\n- Genero-ikuspegia transbertsalizatzea irratien kudeaketan eta produkzioan, indarkeria matxisten behatoki gisa berri-berritan jarduten baitute, eta emakumeak ahalduntzen laguntzea.\nI. fasea datozen hilabeteetan amaituko da, eta Garapenerako Lankidetzaren Euskal Agentziaren (AVCD) laguntza izan du. Agentziak 768.926,87 euroko ekarpena egin du guztira. II. faserako, AVCDk 753.465 €-ko ekarpena egin du. Finantzatzaile horren laguntzarekin 2013tik aurrera izandako prozesu baten laugarren proiektua da.\nMEXIKOTIK ERDIALDEKO AMERIKARA BIZITZA ETA LURRALDEA ZAINTZEKO KOMUNIKAZIO ERALDATZAILEA. I. eta II. FASEAK.


Khous - Wikipedia, entziklopedia askea.\nMetal, Power Metal, Metalcore\nKhous 2001. urtean Berriozarren (Nafarroa) 5 lagunek sortutako euskal musika taldea da.\nIruñeko maketarik gabeko taldeen lehiaketan parte hartu zuten eta bigarren saria lortu zuten. 2002an, Cortomanía 2002 film-laburren jaialdirako aurkeztu zen Anacrónica Moderna film laburraren soinu-bandak Khousen hiru abesti zekartzan. Film laburrak soinu-banda onenaren saria jaso zuen.\n2004an Khousek El sótano estudioan grabatutako bere lehendabiziko maketa kaleratu zuen taldearen izenpean. Maketak arrakasta izan zuen eta Gipuzkoako zenbait gaztetxetan jotzeko aukera eskaini zien. 2005ean Euskadi Gaztea XV. maketa lehiaketa irabazi zuten.\n2008ko otsailean, Iñaki Llarenak zuzendutako 4i estudioetan bere lehen diskoa ekoiztu zuten, Taupaden bidetik izenekoa eta Baga-biga diskoetxearen zigilupean.\n2008ko ekainean Andres DJak taldea utzi zuen. 2009ko urtarrilean Khous taldeak jakinarazi zuen Raul bateriajoleak lan kontuengatik taldea uzten zuela eta Aritz bateriajole berria aurkeztu zuen.\n2010ean Loturak (Malditodigital) haien bigarren lana aurkeztu zuten. Berriro Iñaki Llarenaren ekoizpenean, Realworld studios(UK)-etan grabatua, Drew Mazurek- en eskutik nahastuta eta Jacob Hansen-ek Masterizatua.\n2011ean Taldea Villa de Bilbao-ko 23.edizioan finalera iritsi eta bigarren saria jasoko dute Euskal Herriko talde hoberena bezala geratuz.\n2012an Eneko Lezak (baxujolea) taldeak utzi eta Luis Belmontek hartu zuen bere lekua.\n2013 taldearen soinua gogortzen da Itsukeria (I/III) Geroaren hazia, haien trilogiaren lehenengo partea kaleratzearekin. Diska Aberin estudioetan grabatu, nahastu eta masterizatzen da.\n2014ean Geroaren haziak trilogiaren lehenengo bideoa "Kontuz ibili" kaleratzen dute, Honekin Track1 bideoklip lehiaketa irabaziko dute.\n2014ean Fedea(II/III) trilogiaren bigarren partea NX estudioetan grabatuko dute, beranduago Aberin estudioetan nahasia eta masterizatua izango dena.\n2015ean Luesek (baxujoea) taldea utzi eta 2016an Hegoik hartuko du bere lekua.\n2015ean Geroaren haziak trilogiaren bigarren bideoa "Ispilua" izenarekin kaleratzen dute\nIñaki Villanueva (ahotsa, 2001etik).\nKupi (gitarra, 2001etik).\nAritz Gonzalez (bateria, 2008tik).\nHegoi (baxua 2016tik)\nAndres Cortés (DJ eta teklatuak, 2001-2008).\nRaul Etxabarren (bateria, 2001-2008)\nEneko Leza (baxua, 2001-2012)\nLuis Belmonte (baxua 2012-2015)\nKhous (2004) maketa.\nTaupaden bidetik (2008, Baga-biga)\nLoturak (2010 Malditodigital)\nItsukeria I/III Geroaren haziak (2013)\nFedea II/III Geroaren haziak (2014)\nSinergia III/III Geroaren haziak (2018, Art Gates Records)\n(Euskaraz) Taldearen MySpacea\n(Euskaraz) Taupaden bidetik, Baga-biga\nBerriozarko musika taldeak\nOrriaren azken aldaketa: 25 abendua 2019, 09:10.


Goi mailako kirol ikasketak ziklo bakar batean antolatuta daude.\nGoi mailako zikloan sartzeko, Batxilergoko titulua edo ondorio akademikoetarako baliokidea dena izatea nahitaezkoa da, baita kasuan kasuko kirol modalitate edo espezialitateko kirol-teknikariaren titulua ere. Lehen baldintzaren ordezkotzat jo daiteke goi mailako heziketa zikloetarako sarbide proba bat gainditzea. Horretarako, gutxienez ere 19 urte beharko dira, eta dagokion kirol modalitate edo espezialitatean kirol-teknikari titulua, edo 18 urteko adina eta, aipaturiko tituluaz gain, egin nahi den ikasketarekin zerikusia duen beste teknikari titulu bat.\nIkasketa hauetako bakoitzak Goi Mailako Kirol-teknikari titulu batera bideratzen du. Titulu horrek gaitu egiten du dagokion lanbide profileko ondoko eginkizunak betetzeko: entrenamendua, goi errendimenduko talde eta kirolarien zuzendaritza edota zailtasun maila handiko gidaritza, dagokion kirol modalitate edo espezialitatean.\nOro har, gutxienez ere 18 urte dituzten pertsonei zuzendua. Ikasketak moduluka (irakasgaika) antolatzen dira, eta helburua da ikasleak prestatzea kirol sisteman kualifikazio eta gaitasun handiagoko lanbide jarduerak egiteko, kirol modalitate edoespezialitate jakinari dagokionez. Ikasketa hauek bukatzean, Goi mailako Kirol-teknikari titulua lortzen da.


HOME > IRAKASKUNTZA-JARDUERA >MASTERRA\nInformazio eta komunikazio teknologia berrien erabilerak eta pertsonen datuak biltzea eta horiek transferitzeak hainbat arazo sortzen ditu mundu globalizatuan. Informazioa gehiegikeriaz erabiltzeak ondorio kaltegarriak izan ditzake pertsonen eskubideengan eta enpresen eta erakundeen interes ekonomikoetan eta bestelakoetan. Arazo horiek ebazteko operadore gero eta espezializatuagoak behar dira, gero eta gehiago dakitenak datuen babesaren inguruan, zibersegutasunaz, ziberkriminalitateaz, IKTeen eskubideetaz… Prestakuntza horrek arlo horretarako diziplina juridikoak bildu behar ditu, baina horrez gain, teknologia berri horiei buruzko ezagutza ere izan behar da. Masterrak diziplinarteko prestakuntza eskaintzen dizu, etengabe aldatzen ari den gizarte honek dituen lan arloko premiei eta profesionalei aurre egiteko prestakuntza egokia. Gogoan izan behar dugu datuen babesaren arloan profesionalek aukera berriak dituztela duela gutxi Europan eta Espainian indarrean sartutako araudi berriak eraginda (2016ko Europako erregelamendua eta 3/2018 L.O).\nUrria 2020 -Ekaina 2021\nGUTXI GORABEHERAKO PREZIOA 1.800 €\nZuzenbidean lizentziatua edo lizentziatua. Informatikan lizentziatua edo lizentziatua. Telekomunikazio ingeniaria.\nTitulazioaren egokitasuna: 30 %\nElkarrizketa: 20 %\nEspediente akademikoa: 30 %


Irekia Eusko Jaurlaritza - Gobierno Vasco :: Eusko Jaurlaritzak ekipamendu judiziala handituko du Bizkaiko hiriburuan, Bilboko Ibañez kaleko ‘Mapfre Eraikina’ erosita\nEusko Jaurlaritzak ekipamendu judiziala…\n\nEusko Jaurlaritzak ekipamendu judiziala handituko du Bizkaiko hiriburuan, Bilboko Ibañez kaleko ‘Mapfre Eraikina’ erosita Iturria: Irekia\n\nPalacio_Justicia__30_.jpg Iturria: Irekia\n\n\n\n\nPalacio_Justicia__2_.jpg Iturria: Irekia\n\nPalacio_Justicia__4_.jpg Iturria: Irekia\n\nPalacio_Justicia__5_.jpg Iturria: Irekia\n\nPalacio_Justicia__1_.jpg Iturria: Irekia\n\nPalacio_Justicia__6_.jpg Iturria: Irekia\n\nPalacio_Justicia__3_.jpg Iturria: Irekia\n\nPalacio_Justicia__12_.jpg Iturria: Irekia\n\nPalacio_Justicia__11_.jpg Iturria: Irekia\n\nPalacio_Justicia__8_.jpg Iturria: Irekia\n\nPalacio_Justicia__9_.jpg Iturria: Irekia\n\nPalacio_Justicia__10_.jpg Iturria: Irekia\n\nPalacio_Justicia__7_.jpg Iturria: Irekia\n\nPalacio_Justicia__14_.jpg Iturria: Irekia\n\nPalacio_Justicia__15_.jpg Iturria: Irekia\n\nPalacio_Justicia__16_.jpg Iturria: Irekia\n\nPalacio_Justicia__17_.jpg Iturria: Irekia\n\nPalacio_Justicia__13_.jpg Iturria: Irekia\n\nPalacio_Justicia__18_.jpg Iturria: Irekia\n\nPalacio_Justicia__19_.jpg Iturria: Irekia\nJustizia Administrazioak legegintzaldi honen amaieran beste 25.000 metro karratu gehituko dizkie hiriko azpiegiturei\n41 milioi euro inbertitu ditu Eusko Jaurlaritzak etorkizuneko Justizia Jauregi hori erosteko\nEspazioa erabilera berrietara egokitzeko 16 milioi euroko inbertsio gehigarria egin beharko dela kalkulatu da\nEusko Jaurlaritzak Bilboko bulego judizialak berrantolatuko ditu, Epailetzarekin eta Fiskaltzarekin kontraste-prozesu bat egin ondoren\nEusko Jaurlaritzako Berdintasun, Justizia eta Gizarte Politikako sailburu Beatriz Artolazabalek gaur iragarri du Eusko Jaurlaritzak Ibañez de Bilbao kaleko 28. zenbakiko eraikina, Mapfre Eraikina, erosi duela, Bizkaiko hiriburuan ekipamendu judiziala handitzeko. Erosketa horren bidez, EAEko Justizia Administrazioak 19.110 metro koadro ditu Bizkaiko hiriburuan, eta Bilboko erdigunean bulego judizialak berrantolatzeko prozesuari ekin dio. Prozesu hori dagoeneko aurreikusita dauden beste obra batzuekin osatuko da.\nEuskal Autonomia Erkidegoko Auzitegi Nagusiko lehendakari Iñaki Subijanarekin eta Carmen Adán, Euskadiko Fiskal Nagusiarekin batera, Justiziako titularrak azpimarratu du eraikin hori “Bilboko Justizia Jauregi berria bihurtuko dela, egungo ekipamenduak arintzeko”. Ekitaldian izan dira, halaber, Ana Agirre, Justiziako sailburuordea; Javier Landeta, Justizia Digitaleko eta Azpiegituretako zuzendaria; Reyes Goenaga, Bizkaiko Probintzia Auzitegiko presidentea; eta Aner Uriarte, Bilboko epaileen dekanoa.\nArtolazabalek nabarmendu duenez, “gaurko eguna aurrerapauso sinboliko bat da baliabide gehiagoko justiziaren alde egiten dugun apustu irmoan, justizia modernoagoa eta, aldi berean, pertsonen beharretan zentratuagoa”. “Bulego judizial berriak zerbitzu eraginkorragoa, pertsonalizatuagoa eta hurbilagoa eskaintzeko aukera emango du”.\nSubijanak, bere aldetik, nabarmendu du eraikinak “oso garrantzitsuak direla pertsonei harrera eta laguntza emateko eta gatazkak konpontzeko berme juridikoak errespetatzeko”. “Justizia irisgarria ahalbidetu behar duen espazioa da, entzutea ahalbidetzen duena, modu ulergarrian egiten duena eta bidezko erabakia ahalbidetzen duena”.\nIñaki Subijanak nabarmendu du, halaber, Gobernu Salak hiru jarduera-ildotan egin duen ekarpena: “berehalakoa, Bilboko Emakumearen aurkako Indarkeriaren Epaitegiak Euskal Autonomia Erkidegoko gainerako Barruti Judizialetan ezarritako eskemetara egokituz; mediatak aukera ematen du espazio egokiak edukitzeko, herritarren babes judizialerako arauak garatzeko bide emango duten organo judizial berriak kokatzeko (Bulego Judizial Berria deiturikoa), eta estrategikoa, aukera ematen duena erantzun eraginkorra eta iraunkorra emateko, arlo jurisdikzionalean (instantzia-epaitegietan) antolakuntza-egitura berriak sortzeko eta digitalizazioari lotutako prozedurak kudeatzeko dinamikak ezarri eta finkatzeko.\nCarmen Adán Euskadiko fiskal nagusiak adierazi duenez, eraikin berri hau erosteak “proiektu eta konpromiso-mezu bat bidaltzen du”. "Hobetzeko proiektua da, legez agindutako eginkizunak betetzeko eta zerbitzu publikoarekin konpromisoa hartzeko". Adanek azpimarratu du eraikinen erabiltzaileak ez direla soilik eraikinetan lan egiten duten kolektiboak, baizik eta batez ere lan hori zuzentzen zaien herritarrak. Erantsi duenez, “eraikinak eta espazioak biktimengana egokitu behar dira, ez urrundu. Hemen egotean sentitu behar dute dauden eraikinean artatu eta konponduko direla. Eraikinek eta espazioek gure administraziora jotzen dutenen pribatutasun-eskubideak sendotzeko aukera eman behar digute. Azken finean, zerbitzu publiko gisa hobetzea”.\nLegealdi honetan, Justizia Administrazioa 25.000 metro koadro irabazten ari da Bizkaiko hiriburuan; izan ere, 2022a amaitu baino lehen, Henao kaleko 9. zenbakian beste 5.000 metro koadro birmoldatzeko lanak amaitzea aurreikusten da, Hiri Jabetzaren Ganbera izan zena; orube hori Eusko Jaurlaritzarena zen. Orain arte, Bilboko hiru epaitegiek 60.000 metro karratu zituzten.\nGainera, beste 700 metro karratu jarriko dira Barroeta Aldamar kaleko kristalezko eraikinean. Eraikin horretako lokalak aurten altzariz hornituko dira. Instalazio judizialek, beraz, gune berriak izango dituzte Bilbon gaur egun dauden hiru Justizia Jauregiak arintzeko: Albia Lorategiak, Buenos Aires eta Barroeta Aldamar. Justizia Sailak Bilboko gune judizialen etorkizuneko erabilerak zehaztu ahal izateko, orain Eusko Jaurlaritzaren eta agente judizialen, bereziki epaileen eta fiskaltzaren, arteko kontraste eta ekarpen-prozesu bati ekin zaio, erabilgarri dagoen espazioa optimizatzeko.\nMapfre Eraikinaren erosketa-akordioa duela hilabete egin zen, eta bertan eraikina entregatzeko azken eguna ezarri zen, 2022ko abenduaren 31n. Hala, iazko urtarrilean hasitako negoziazio-prozesu luzea amaitu da. Adostutako prezioa, 41 milioi eurokoa, euskal administrazioak eskatutako peritu-tasazioan justifikatzen da.\nMapfreko langileek lanean eta telelanean jarraitzen dute eraikinean, enpresaren egoitza izan baita azken 30 urteetan. Mapfre Bizkaiko hiriburuaren beste toki batean kokatuko da hurrengo hilabeteetan, urte bukaera baino lehen, baita eraikin horretan dauden gainerako errentari eta enpresak ere.\nArtolazabal sailburuak azaldu du eraikina zaharberrituko dela Justizia Administrazioko hainbat organo hartzeko. Horretarako, 16 milioi euroko inbertsioa egin beharko da eta obrak egiteko epea 24 hilabete ingurukoa izango da. “Instalazio horiek hurrengo legegintzaldiaren hasieran okupatzea da gure asmoa”, nabarmendu du.\nErositako eraikinak hiru kaletako fatxada du: Ibañez de Bilbao, Henao eta Zabalgune Enparantza. Lau soto ditu, 6.209 metro koadroko azalerarekin, beheko solairua gehi zortzi solairu eta sestra gaineko atikoa. Sestra gainean eraikitako azalera 12.646 metro karratukoa da.\nEraikinaren eraikuntza 1972an hasi eta 1976an amaitu zen, baina 1991n erabat birmoldatu zen, eta 2007an igogailuen eta bainugelen instalazioak berritu ziren, eta 2011n klimatizaziokoak. Julian Larrea Basterra arkitektoak diseinatu zuen, eta Bilboko Bankua izan zen lehenengo erabiltzailea, Mapfre baino lehen.\nintervencion_artolazabal_nu... behera kargatu (10 MB)\nartolazabal_eraikin_berria_... behera kargatu (700 KB)\nartolazabal_apustua_eu.mp3 behera kargatu (900 KB)\nartolazabal_apustua_eu.mp4 70 MB\nartolazabal_eraikin_berria_... 50 MB\nrecursos_artolazabal_nuevo_... 100 MB\nPalacio_Justicia__30_.jpg 4 MB (jpg)\n01.jpg 60 MB (jpg)\n02.jpg 50 MB (jpg)\n03.jpg 50 MB (jpg)\nPalacio_Justicia__2_.jpg 4 MB (jpg)\nPalacio_Justicia__4_.jpg 4 MB (jpg)\nPalacio_Justicia__5_.jpg 3 MB (jpg)\nPalacio_Justicia__1_.jpg 4 MB (jpg)\nPalacio_Justicia__6_.jpg 4 MB (jpg)\nPalacio_Justicia__3_.jpg 3 MB (jpg)\nPalacio_Justicia__12_.jpg 4 MB (jpg)\nPalacio_Justicia__11_.jpg 4 MB (jpg)\nPalacio_Justicia__8_.jpg 4 MB (jpg)\nPalacio_Justicia__9_.jpg 4 MB (jpg)\nPalacio_Justicia__10_.jpg 4 MB (jpg)\nPalacio_Justicia__7_.jpg 4 MB (jpg)\nPalacio_Justicia__14_.jpg 4 MB (jpg)\nPalacio_Justicia__15_.jpg 4 MB (jpg)\nPalacio_Justicia__16_.jpg 4 MB (jpg)\nPalacio_Justicia__17_.jpg 4 MB (jpg)\nPalacio_Justicia__13_.jpg 4 MB (jpg)\nPalacio_Justicia__18_.jpg 4 MB (jpg)\nPalacio_Justicia__19_.jpg 3 MB (jpg)\nPalacio_Justicia__21_.jpg 4 MB (jpg)\nPalacio_Justicia__20_.jpg 3 MB (jpg)\nPalacio_Justicia__22_.jpg 3 MB (jpg)\nPalacio_Justicia__23_.jpg 4 MB (jpg)\nPalacio_Justicia__24_.jpg 4 MB (jpg)\nPalacio_Justicia__25_.jpg 4 MB (jpg)\nPalacio_Justicia__26_.jpg 4 MB (jpg)\nPalacio_Justicia__27_.jpg 4 MB (jpg)\nPalacio_Justicia__28_.jpg 3 MB (jpg)\nPalacio_Justicia__29_.jpg 3 MB (jpg)\nPalacio_Justicia__31_.jpg 4 MB (jpg)\nPalacio_Justicia__32_.jpg 4 MB (jpg)\nPalacio_Justicia__33_.jpg 3 MB (jpg)\nPalacio_Justicia__35_.jpg 4 MB (jpg)\nPalacio_Justicia__34_.jpg 4 MB (jpg)\nPalacio_Justicia__38_.jpg 4 MB (jpg)\nPalacio_Justicia__36_.jpg 4 MB (jpg)\nPalacio_Justicia__37_.jpg 3 MB (jpg)\nPalacio_Justicia__39_.jpg 4 MB (jpg)\nPalacio_Justicia__40_.jpg 4 MB (jpg)\nIñaki Subijana (EAEANko Presidentea) ;Carmen Adán del Río (Euskadiko Fiskal Nagusia)


EBAZPENA, 2019ko abuztuaren 9koa, Ingurumen Administrazioaren zuzendariarena, zeinaren bidez ingurumen-inpaktuari buruzko txostena eta irismenari buruzko dokumentua egiten baitira Bilboko Primitiva harrobiaren betelanari buruzko proiekturako. - Eusko Jaurlaritza - Euskadi.eus\nGaia: Garraio eta herri lanak; Ingurune naturala eta etxebizitza; Ekonomi Jarduerak\nAtala bukatzeko, hautatutako aukera justifikatu beharko da, eta, nolanahi ere, bermatu beharko da hautatutako aukera teknikoki eta ingurumenari dagokionez bideragarria dela, eta ingurumenaren ondare- eta ingurumen-osagaiei ahal bezain kalte txikiena eragiteko ahalegina egin beharko da.\n2018ko apirilaren 26an, Bilboko Udalak ingurumen-ebaluazio estrategiko sinplifikatuaren prozedura hasteko eskatu zion ingurumen-organoari, Primitiva harrobiaren betelanari buruzko proiekturako, ingurumen-ebaluazioari buruzko abenduaren 9ko 21/2013 Legean xedatutakoaren arabera. Eskaerarekin batera, abenduaren 9ko 21/2013 Legearen 45.1 artikuluan aipatzen den ingurumen-dokumentua bidali zen, 2018ko martxoko datarekin.\nAbenduaren 9ko 21/2013 Legearen 46. artikuluan ezarritakoaren arabera, 2018ko uztailaren 3an, eraginpeko administrazio publikoei eta interesdunei kontsulta egin zien Ingurumen Administrazioaren Zuzendaritzak, eta egoki iritzitako oharrak egiteko eskatu zien, ingurumen-organo horrek ingurumen-txostena egin zezan ohar horiek oinarritzat hartuta. Zehazki, honako hauei egin zien kontsulta: Natura Ondare eta Klima Aldaketa Zuzendaritzari, Bizkaiko Osasun Publikoaren eta Adikzioen Zuzendariordetzari, Kultura Ondarearen Zuzendaritzari, Ekonomiaren Garapen eta Azpiegitura Sailari (horiek guztiak Eusko Jaurlaritzakoak dira); Ingurumen Zuzendaritza Nagusiari eta Kulturako Zuzendaritza Nagusiari (biak Bizkaiko Foru Aldundikoak dira); Ihobeko Zuzendaritza Nagusiari, URA, Uraren Euskal Agentziari, eta aisialdiko Eguzkizaleak elkarteari eta Bizkaiko Ekologistak Martxan elkarteari.\nEra berean, Bilboko Udalari izapidearen hasieraren berri eman zitzaion.\nAbenduaren 9ko 21/2013 Legearen 30. artikuluan ezarritako epea amaituta, hauen txostenak jaso dira: Bizkaiko Osasun Publikoaren eta Adikzioen Zuzendariordetzarena, Kultura Ondarearen Zuzendaritzarena, Natura Ondare eta Klima Aldaketa Zuzendaritzarena, eta Ekonomiaren Garapen eta Azpiegitura Sailaren Bizkaiko Lurralde Ordezkaritzarena (horiek guztiak Eusko Jaurlaritzakoak dira); Kultura Ondarearen Zerbitzuarena, Ingurumen Zuzendaritza Nagusiarena (biak Bizkaiko Foru Aldundikoak dira) eta URArena. Espedientean daude horien emaitzak.\nEspedientea osatzen zuen dokumentazioa berrikusi ondoren, 2018ko irailaren 21ean, ingurumen-organoak erabaki zuen ez zuela behar beste judizio-elementu ingurumen-dokumentua egiteko, eta dokumentazio osagarria igortzeko eskatu zion Bilboko Udalari.\nUdalak 2019ko ekainaren 10ean, Udalak dokumentazio osagarria igorri zuen. Dokumentazio berria ikusita, 2019ko ekainaren 21ean, Ingurumen Administrazioaren Zuzendaritzak iritzia eskatu zien Eusko Jaurlaritzaren Natura Ondare eta Klima Aldaketa Zuzendaritzari eta Bizkaiko Foru Aldundiko Ingurumen Zuzendaritza Nagusiari. Bi erantzunak espedientean sartu dira.\nIngurumen-ebaluazioari buruzko abenduaren 9ko 21/2013 Legeko 1. artikuluan ezarritakoaren arabera, haren helburua da ingurumenean ondorio esanguratsuak izan ditzaketen planen, programen eta proiektuen ingurumen-ebaluazioa arautuko duten oinarriak ezartzea; horrela, ingurumenaren babes-maila handia bermatuko da, garapen jasangarria sustatzeko helburuarekin.\nAbenduaren 9ko 21/2013 Legearen 7.2.a) artikuluan ezarritakoa aplikatuz, ingurumen-inpaktuaren ebaluazio sinplifikatua egingo zaie arau horren II. eranskinean biltzen diren proiektuei. Kasu honetan, II. eranskineko 9c taldean sartzen den proiektua da; beraz, proiektuari ingurumen-inpaktuaren ebaluazio sinplifikatua egitea dagokio.\nAbenduaren 9ko 21/2013 Legean xedatzen dena betez, ingurumen-organoak beharrezkoa dena ebatzi du Cementos Lemona SA enpresak Bilboko udal-mugartean sustatutako Bilboko Primitiva harrobiaren betelanari buruzko proiekturako ingurumen-inpaktuaren ebaluazio sinplifikatua egiteko, eraginpean dauden administrazio publikoak eta interesa duten pertsonak galdekatuz.\nTxostenak jasotzeko xedatutako epea igaro ondoren, nahikoa judizio-elementu dituela iritzita, eta 21/2013 Legeak, abenduaren 9koak, III. eranskinean ezarritako irizpideak kontuan hartuta, ingurumen-organoak osorik ebaluatu du proiektua, ingurumenaren gain ondorio adierazgarriak izateagatik ingurumen-inpaktuaren ebaluazio arrunta egin behar zaion zehazte aldera, aipatutako arauaren 47.2 artikuluan ezarritakoarekin bat etorriz.\nBestalde, abenduaren 9ko 21/2013 Legearen 34.6 artikuluan xedatutakoaren arabera, proiektuari ingurumen-inpaktuaren ebaluazio arrunta egin behar zaionean, arauaren 47.2.a) artikuluan ezarritakoari jarraikiz, ingurumen-organoak kontuan hartu beharko ditu 46. artikuluaren arabera egindako kontsulten emaitzak, eta ez da kontsulta gehiago egin beharko ingurumen-inpaktuaren azterketaren irismenari buruzko dokumentua egiteko.\nProiektuaren ingurumen-inpaktuaren ebaluazio-espedientean dauden dokumentu teknikoak eta txostenak aztertu ondoren, eta proiektuaren ingurumen-txostena zuzena denez eta indarrean dagoen araudian aurreikusitako alderdietara egokitzen denez, Ingurumen Administrazioaren Zuzendaritzari dagokio (erakunde eskuduna da Euskal Herriko Ingurugiroa Babesteko otsailaren 27ko 3/1998ko Lege Orokorraren arabera), Ingurumena eta Lurralde Politikarako Sailaren egitura organikoa eta funtzionala ezartzen duen apirilaren 11ko 77/2017 dekretuaren arabera, ingurumen-inpaktuaren txosten hau ematea. Bertan, aztertuko da ea aipatutako proiektuak ingurumenean kalte esanguratsuak izan ditzakeen eta, ondorioz, proiektuari ingurumen-inpaktuaren ebaluazio arruntaren prozedura egin behar zaion, eta, halaber, ingurumen-inpaktuaren azterketaren irismen-dokumentua idatzi behar den.\nHauek ikusi dira: Euskadiko Ingurugiroa Babesteko otsailaren 27ko 3/1998 Lege Orokorra; Ingurumen Ebaluazioari buruzko abenduaren 9ko 21/2013 Legea; Ingurumen, Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretua; Administrazio Publikoen Administrazio Prozedura Erkideari buruzko urriaren 1eko 39/2015 Legea; eta aplikatzekoak diren gainerako arauak. Horrenbestez, hau\nLehenengoa. Ingurumen-inpaktuaren txostena egitea Bilboko Primitiva harrobian betelan bat egiteko, Cementos Lemona SA enpresak sustatutako proiektuarentzat, jarraian agertzen diren baldintzak betez:\nProiektuaren xedea da Bilboko Arraiz mendiaren mendebaldeko hegalean dagoen Primitiva harrobiaren ustiapenak sortutako zuloa betetzea (harrobia leheneratzeko lanak 2011n amaitu ziren), lurzoru naturalak hondeatzetik datozen 355.000 m3 lur eta arroka erabilita. Harrobiko zuloa bete ondoren, hiru plataforma horizontal egingo dira 155, 160 eta 165 kotetan, 16.560 m2-ko azalera erabilgarriarekin, eta hondakinen balorazioarekin lotutako erabilera industriala izan ahalko dute, «Arraizeko (Bilbao) hondakinen balorizazio-azpiegiturak garatzeko Plan Bereziaren eremuko ur-hornikuntza proiektuan» jasotzen denaren arabera. Betelana egiteko epea 5 urtekoa izango dela aurreikusten da.\nBetelana Zabalgarbik kudeatutako Bizkaiko hiri-hondakinen balorizazio energetikorako plantaren (erraustegia) eta Garbikerren hondakinen tratamendu mekaniko eta biologikorako instalazioen ondoan egingo da.\nBetelana egiteko proiektuak, gutxi gorabehera, 2 hektareako azalera okupatzen du; horrez gain, kontuan hartu behar da sartzeko pistak okupatzen duen azalera, Zabalgarbiren instalazioen sarbidearen eta harrobi zaharreko plazaren artean.\nBetelanaren eremua harrobiko plazaren lursailen gainean dago, eta arroka gaineko oinarria 130 kotan dago. Materialak jarri aurretik, buztin trinkotuko metro bateko geruza bat zabalduko da. Ondoren, materialak jarriko dira, metro bateko geruzatan.\nInstalazioan elementu hauek daude, eta betelanean erabiliko dira:\nArrain-hezur formako hondo-draina.\nLaginak hartzeko kutxatila, zeinak hondo-draineko urak bildu, eta betelanaren hasieran dagoen dekantazio-putzuraino doan ubidera bideratzen dituen.\nLur gaineko drainatzea, betelanaren oinarri perimetralean dagoen kanal batera doazen elkarri lotutako ubideen bitartez.\nGurpilak garbitzeko instalazioa.\nDrainatze-sarean jasotako urak eta gurpilak garbitzeko eremukoak dekantatzeko putzua.\nSarbideen itxitura eta kontrola.\nBabes-pantailak (harrobiaren aurrealdetik eror daitezkeen arrokez babesteko).\nBetelanerako sarbidea Zabalgarbiko erraustegirako eta Garbikerren plantarako sarbide bera izango da. Zabalgarbiko instalazioen sarreratik aurrera, 700 metroko luzera izango duen pista bat jarriko da, zeina harrobiaren aurrealdearen eta aipatutako enpresen industria-instalazioen artean joango den.\nMateriala garraiatzen duten kamioientzat sarbide-kontrol bakarra jarriko da. Zenbatesten da 33 kamioi inguru sartuko direla egunean, 5 urteko jarduera-aldian.\nBetelana egingo den tokian, erauzketa-jarduerak egiten ziren, Primitiva burdina-meategia baitzen, eta, gero, kareharri-harrobi bat; horregatik, andeatutako eremu bat da. Gainera, proiektuan jasotako betelanaz gain, Zabalgarbi erraustegia eta Garbikerren hondakin-tratamendurako planta daude bertan.\nLursaila lurzorua kutsa dezaketen jarduerak edo instalazioak izan dituzten edo dituzten lurzoruen inbentarioan dago sartuta (48020-00847 kodea).\nBetelana egingo den tokian, erauzketa-jarduerak egiten ziren; horregatik, ez dago intereseko landaredirik. Ingurunean, urkidiak, lizardiak, otadiak, iralekuak, txilardiak, albitzak eta beste komunitate guztiz artifizial batzuk daude.\nProiektuaren izaera eta ezaugarriak direla-eta, igorritako dokumentazioak erakusten du inpaktu esanguratsuenak inguruneko bideetako kamioi-trafikoarekin lotuta egongo direla. Lehendik dauden bideak izaki, betelanaren funtzionamenduak ez du trafiko gorakadarik ekarriko egungoaren aldean.\nGainera, eraginpeko administrazio publikoei eta publiko interesdunari egindako galdeketan jasotako txostenak ikusita, litekeena da betelanaren eremuan egon daitezkeen abifaunan eta anfibio-espezieetan eragina izatea.\nIngurumen-inpaktuari buruzko txostena emateko ebazpen honetan, proiektuaren ingurumen-txostenaren edukia aztertzen da, abenduaren 9ko 21/2013 Legearen III. eranskinean ezarritako irizpideekin bat etorriz, betiere:\nProiektuaren ezaugarriak: atal hau ebazpen honen A puntuan garatu da.\nProiektuaren kokapena: proiektuaren xedea Bilboko Arraiz mendiaren mendebaldeko hegoan dagoen Primitiva harrobiko ustiapenak sortutako zuloa betetzea da.\nEspedientean jasotako informazioaren arabera, kokagune hori Bizkaiko hegazti harkaiztarren populazioaren toki garrantzitsutzat jotzen da. Gaur egun, hegazti harkaiztarren hainbat espezie daude Primitiva meategiko hormetan: belatza, belatxinga, belea, belatz gorria eta hontz zuria.\nBalizko inpaktuaren ezaugarriak.\nBetelana egingo den lurraldea eta berori osatzen duten habiak ezinbestekotzat jotzen dira Bizkaiko belatz handiaren (Falco peregrinus) biziraupen eta hazkuntzarako, espedientean jasotako txostenen arabera; gainera, beste espezie harkaiztar batzuek ere habiak egiten dituzte bertan. Betelana egiteak inpaktu larria eragin dezake espezie horietan.\nBetelana egingo den tokian, erauzketa-jarduerak egiten ziren; horregatik, ez dago intereseko landaredirik.\nPartzela inbentariatuta dago lurzorua kutsa dezaketen jarduerak dituen edo kutsa zezaketen jarduerak izan dituen lurzoru gisa, 48020-00847 kodearekin, industria-jarduerak egin direlako bertan.\nBalizko inpaktuen artean, hauek nabarmendu behar dira: betelanerako materiala daramaten kamioien mugimenduak eragindakoa, hautsa, zarata eta tokiko faunari eta anfibioei eragozpenak sortzea; horien artean, espezie mehatxatuen habitatei egindako kaltea nabarmentzen da, hala habiak suntsitzeagatik nola etorkizunean eremu horretan habiarik ezingo delako egin.\nEspedientean jasotako txostenak ikusita, ondoriozta daiteke proiektuak eragin nabarmena izan dezakeela espezie mehatxatuen habitatean, eta inpaktu garrantzitsuak izango dituela ingurumenean.\nBigarrena. Honako ingurumen-txosten estrategiko honetan ezarritakoa kontuan izanik, Bilboko Primitiva harrobiaren betelanak ohiko ingurumen-ebaluazio estrategiko bat egitea eskatzen duela xedatzea, berori gauzatzeak ingurumenaren gaineko efektu nabarmenak izan baititzake.\nHirugarrena. Primitiva harrobia betetzeko proiektuaren ingurumen-inpaktuaren azterketaren irismen-dokumentua egitea, ingurumen-ondorioetarako soilik, baldintza hauetan:\nIngurumen-inpaktuaren ebaluazioari buruzko araudiaren arabera, ingurumen-inpaktuaren azterketak bete egin beharko ditu, gutxieneko edukiei eta egiturari dagokienez, Euskal Herriko ingurugiroa babesteko otsailaren 27ko 3/1998 Legeak Orokorrak, eta Ingurumen-ebaluazioari buruzko abenduaren 9ko 21/2013 Legeak xedatzen dituztenak.\nAurrekoarekin bat etorriz, garatzen diren apartatuek eskema metodologiko honi erantzun behar diote:\nProiektuaren deskribapen orokorra: kokapena, diseinua, tamaina eta beste ezaugarri batzuk. Lurzoruaren eta beste natura-baliabide batzuen erabilerari buruzko aurreikuspenak. Isuri, igorpen eta hondakin motak eta kopuruak eta ondoriozko materia- edo energia-emisioak balioestea.\nAztertutako aukera nagusien azalpena, zero aukera barnean hartuta (proiekturik ez egitea, alegia) eta hartutako irtenbidearen alde egiteko arrazoi nagusien justifikazioa, ingurumenaren gaineko ondorioak kontuan hartuta.\nProiektuak, zuzenean nahiz zeharka, biztanleriaren, giza osasunaren, floraren, faunaren, biodibertsitatearen, geodibertsitatearen, lurzoruaren, zorupearen, airearen, uraren, faktore klimatikoen, klima-aldaketaren, paisaiaren eta ondasun materialen gain (ondare historiko-artistikoa eta arkeologikoa barne) izan ditzakeen eraginen ebaluazioa. Halaber, arreta jarriko zaio faktore guztien arteko elkarreraginari, proiektua gauzatu, ustiatu eta, hala badagokio, eraitsi edo bertan behera uzteko fase guztietan.\nProiektuak Natura 2000 Sareko eremuetan ondorioak eraginez gero, berariazko atal bat jasoko du gune horietan izango dituen eraginak ebaluatzeko, eremu horiek kontserbatzeari lotutako helburuak kontuan hartuta.\nProiektuak, epe luzera, lurrazaleko ur-masa batean aldaketa hidromorfologikoa edo lur azpiko ur-masa batean aldaketak eragin baditzake, egoera horiek berariaz aztertzeko atal bat gehitu beharko da.\nHala badagokio, berariazko atal bat gehituko da, c apartatuan jasotako ingurumen-eraginen faktoreei buruz, horien identifikazioa, deskribapena, azterketa eta kuantifikazioa jasotzeko, istripu larriak edo hondamendiak egoteko arriskua badago, istripu edo hondamendi horiek gertatzeko arriskuari buruz, eta gertatuz gero ingurumenean izango lituzketen ondorio kaltegarri nagusiei buruz; hala ez bada, atal hau aplikagarria ez dela justifikatuko duen txosten bat gehitu beharko da proiektuan.\nIngurumenean eragiten diren ondorio kaltegarriak prebenitu, zuzendu, eta, hala badagokio, konpentsatzeko aurreikusi diren neurriak.\nIngurumen-inpaktuari buruzko azterketaren laburpen ez teknikoa; ondorioak, erraz ulertzeko moduan. Beharrezkoa bada, azterketa egitean izandako zailtasun tekniko edo informatiboen berri emango da.\nProposatzen diren jardueren eta kaltetu daitekeen ingurumenaren ezaugarriak direla-eta, eta egindako kontsulten emaitzak ikusita, ingurumenaren gaineko eragina ebaluatzeko azterketak aipatutako atal horiek garatu beharko ditu, ondoren adierazitako zabaltasunarekin eta xehetasun-mailarekin:\nAbenduaren 9ko 21/2013 Legearen VI. eranskinean eta ebazpen honetan ezartzen da zein diren ingurumen-inpaktuari buruzko azterketa gauzatzeko baldintzak.\nProiektuaren eta egintzen deskribapena:\nIngurumen-inpaktuaren azterketan, behar besteko xehetasun-mailaz deskribatuko da proiektua, eta denboran aurreikus daitezkeen premiak azalduko dira, lurzoruaren eta bestelako baliabide naturalen erabilerari dagokionez. Halaber, zenbatetsi beharko da nolako hondakin, isurketa eta materia- edo energia-emisioak egongo diren, eta zenbatekoak izango diren; zehazki, ingurumen-baldintzetan eragin garrantzitsuak izan ditzaketen ekintzak identifikatu beharko dira azterketa xehatu baten bitartez, hala gauzatze-fasea nola aurreikusitako etorkizuneko instalazioen funtzionamendu-fasea aintzat hartuz.\nIngurumen-eraginen bat izan dezaketen proiektuko ekintza guztiak identifikatu behar dira, neurri babesgarri eta zuzentzaile egokienak hartzen direla bermatzeko helburuarekin.\nJarduera horiek guztiak proiektua gauzatzeak ingurumenean izan ditzakeen eraginak kalkulatzeko xehetasun-maila nahikoarekin zehaztu beharko dira, prebentzio- eta zuzenketa-neurri egokiak diseinatu ahal izateko, hartara hautemandako ingurumen-eraginak modu eraginkorrean murriztu, desagerrarazi edo konpentsatzen direla bermatuz.\nAurrekoa kontuan hartuta, eta ebaluatzen den proiektuaren ezaugarriak ikusita, besteak beste, honako alderdi hauek xehetasunez azaldu beharko dira:\nProiektuaren eremuaren kokalekua eta mugaketa.\nJardueraren definizioa. Guztizko azalera-beharrak. Jarduera-eremurako bideak eta sarbideak barne hartuko dira.\nBetelana egiteko behar diren materialen kuantifikazioa. Material horren jatorria eta ezaugarriak. Betelanerako materiala lortzeko eremuen identifikazioa. Betelanean onartuko diren material bakarrak indusketetako lurrak eta arrokak izango dira, eta ez da bestelako materialik onartuko, honako dekretu hauetan xedatutakoaren arabera: 49/2009 Dekretua, otsailaren 24koa, Hondakinak hondakindegietan biltegiratuta eta betelanak eginda ezabatzea arautzen duena; eta 112/2012 Dekretua, ekainaren 26koa, eraikuntza- eta eraispen-hondakinen ekoizpena arautzen duena. Hala badagokio, jarduketa horiek sorrarazten dituzten eraginak, eta eragin horiek minimizatzeko aurreikusten diren zuzenketa-neurriak eta kontrolak.\nZehaztu beharko da lurzorua kutsa zezaketen jarduketak izan dituzten lursailetan izan dezakeen eragin-maila norainokoa den, eta azaldu beharko da haietako bakoitzean nolako esku-hartzea aurreikusten den.\nAurreikustea zenbat trafiko sortuko den betelana egiteko (zenbat kamioi egunean) eta zein ibilbide hautatu diren; adieraztea zer eragozpen eragin dezaketen lanek gaur egungo trafikoan eta bestelakoetan.\nHondakinik sortuz gero, azaltzea nolakoak eta zenbat izango diren, eta nola kudeatuko diren.\nProiektua egiteko beharrezkoak diren instalazio osagarrien deskribapena. Instalazioen kokapena.\nObren eta obra-planaren aurreikusitako iraupena, zehaztuta noiz gauzatuko diren aurreikusitako jarduerak.\nIngurumenerako, osasunerako eta ondasun materialetarako arriskutsuak diren jarduketak egoteko aukera zehaztea.\nInformazio grafikoa: proiektuaren ezaugarriei buruzko bestelako informazio grafikoa kaltetu gabe, ondorengo plano hauek aurkeztu beharko dira, geoerreferentziatuta:\nPlano topografikoa, 1:1.000 eskalan, zeinetan gaur egungo eta amaierako egoerak irudikatuko diren, barne hartuta sarbideak, bai eta instalazioen eta aldi baterako metaketen kokapena ere, halakorik aurreikusten bada. Amaierako egoeraren planoan argi eta garbi jaso beharko da proiektuaren gehieneko eraginpeko eremua.\nOrdezko aukeren azterketa eta hartutako erabakiaren justifikazioa:\nIngurumen inpaktuaren azterketak barne hartu beharko du ingurumen-arloan aproposenak diren aukera teknikoki bideragarrien azterketa bat eta horien balorazio konparatiboa, zero alternatiba edo ez jarduteko aukera barne; proposatutako aukera argudiatu beharko da, jarduketen dimentsio eta hedadurari zein horietako bakoitzerako konponbide teknikoei erreferentzia eginda. Aukera onenaren hautaketa irizpide anitzeko azterketa orokor batean oinarritu beharko da, alderdi ekonomikoak ez ezik, gizarte- eta ingurumen-alorrak ere aintzat hartuta.\nHautabideen balorazio-prozesu horretan, aintzat hartuko dira hainbat alderdi, esaterako, baldintza geomorfologikoak, Batasunaren intereseko habitatak eta espezieak dauden ala ez, arriskuan dauden flora- eta fauna-guneak, ur-puntuak eta ondare arkeologikoaren elementuak, bai eta paisaian izango duten eragina ere.\nAzterketan, hainbat aukera tekniko eta diseinuzko proposatu behar dira, zeinak ingurumenaren osagai baliotsuenen gaineko kaltea murriztu beharko duten, batez ere proiektua gauzatuko den eremuko landaredia naturalari eta faunari dagokienez.\nIngurumen-inbentarioa eta arloko elkarreragin ekologiko nagusiak deskribatzea:\nAtal honetan eremua deskribatuko da, elementu baliotsuenak eta proiektuko ekintzek gehien eragin ditzaketenak nabarmenduta. Ingurumen-ebaluazioari buruzko abenduaren 9ko 21/2013 Legeak xedatzen duenarekin bat etorriz, jarduera egin aurretik lekuaren egoera eta ingurumen-baldintzak aztertuko dituen txostena ere izan behar du, baita oraingo ingurumen-egoera eta ebaluatzen den proiektutik eratorritako jarduketaren ondoriozko egoera konparatzeko azterketa bat ere.\nIngurumen-inbentarioa atalez atal ebaluatuko da. Balorazio horretan, elementuen garrantzi erlatiboa aztertuko da erreferentzia-esparru baten barnean (herri mailan, eskualdekoan eta abar).\nKasu guztietan, datuak eskuratzeko iturri dokumentalak adieraziko dira, material bibliografikoak izan, norberak prestatuak edo bestelakoak.\nOrokorrean, ingurumen-inbentarioaren azalpena modu laburrean egingo da, ingurumen-inpaktuaren azterketaren ikuspuntutik ekarpenik egiten ez duten azalpen orokorrak ekidinez, eta proiektuak ingurumenean izan ditzakeen eraginak ulertzeko behar dena kontuan hartuz.\nEzertan eragotzi gabe aurretik esandakoa, proiektuaren eraginpean dagoen eremuaren ezaugarriak ikusita, ingurumen-inbentarioak honako alderdi hauek hartuko ditu barne:\nAzterketaren eremuaren deskribapen orokorra.\nAldagai atmosferikoak. Prezipitazioen erregimena, ebapotranspirazioa, haize nagusiak, etab.\nGeologia eta geomorfologia.\nEsparru geologikoa. Unitate eta prozesu geomorfologikoak.\nInteres geologikoko lekuak.\nHidrologia eta uraren erabilera.\nSare hidrografikoa, proiektuaren eragin-esparruan. Proiektuaren eraginpean egon daitezkeen arroaren eta ur ibilguen deskribapena.\nProiektuaren eraginpean egon daitezkeen ur-puntuak, iturburuak, hartuneak eta ustiapenak, horien ezaugarrien azalpena eta erabilera adieraziz eta kartografia xehatuan kokatuz.\nProiektuaren eremuko ezaugarri hidrogeologikoak. Material litologikoen iragazkortasuna. Lurpeko uren urrakortasuna kutsaduraren aurrean. Urrakortasun handiko zonaldeen, birkarga-zonaldeen, hustutegien eta abarren identifikazioa, halakorik balego, eta zonalde horien eta proiektuaren arteko erlazioa.\nEremuan dauden biozenosien eta ekosistemen deskribapena.\nEraginak pairatuko dituzten landare- eta animalia-komunitateak, adieraziz horien egoera, kontserbazio-maila, egiturazko konplexutasuna, espezie bereizgarrien, adierazgarrien edo garrantzitsuen presentzia, etab. Arreta berezia jarrita, aipatutakoen artean, Espezie Mehatxatuen Euskadiko Katalogoan aipatutako espezieei. Horri buruz, kontuan hartu behar da proiektuaren eraginpeko eremuan natura-intereseko zenbait hegazti-espezie hauteman direla (belatz handia, belea, belatxinga mokogorria), bai eta zenbait anfibio-espezie ere.\nIngurumen-inpaktuari buruzko azterketan, jarduera-eremuaren inguruneko fauna-espezieentzat interesekoak diren habitat nagusiak aztertu beharko dira, bai eta ingurunean intereseko espezierik badagoen ere.\nEspezie mehatxatuen habitata, habiak egiteko guneak, betelanetik habietara dagoen distantzia eta ugalketa-aldiak deskribatu beharko dira.\nKorridore ekologikoak. Habitaten konektibitatea/zatiketa.\nIngurumen-inpaktuaren azterketan, proiektuak tokiko konektibitate ekologikoan duen eragina aztertu beharko da.\nKutsatuta dauden lurzoruak.\nBetelana egin nahi den lursaila lurzorua kutsa dezaketen jarduerak edo instalazioak izan dituzten edo dituzten lurzoruen inbentarioan dago (48020-00847 kodea). Ingurumen-inpaktuaren azterketan, adierazi beharko da ea proiektuaren eremuan badagoen irailaren 30eko 165/2008 Dekretuan (lurzorua kutsa dezaketen jarduerak edo instalazioak izan dituzten edo dituzten lurzoruen inbentarioari buruzkoa) jasotako beste lursailik.\nOndare historikoa, artistikoa eta kulturala.\nIngurumen-inpaktuan, proiektuaren eremuan interes kulturaleko elementurik baden aztertu beharko da. Dauden inbentarioak kontuan hartu beharko dira: Eusko Jaurlaritzaren, Bizkaiko Foru Aldundiaren edo beste erakunde batzuen (udalak, etab.) Kultura Ondarea.\nJarduketa-eremuaren ingurumen-inbentarioaren alderdi garrantzitsuenen irudi kartografiko geoerreferentziatuak lortu beharko dira, hala eskala orokorrean nola xehatuan, eta kasuan-kasuan erabili den eskala adierazi beharko dute.\nHalaber, sintesi-kartografia bat prestatuko da ingurumen inbentarioko elementu nabarmenak bertan jasoz.\nInpaktuen identifikazioa eta balioespena:\nIngurumen-inbentarioko elementuen eta eraginak sor ditzaketen proiektuko ekintzen arteko elkarreraginaren ondorio izango da eraginen identifikazioa, kuantifikazioa eta balorazioa.\nInpaktuen identifikazio eta balorazio hori ongi arrazoitu beharko da kasu bakoitzean, horretarako Ingurumen-ebaluazioari buruzko abenduaren 9ko 21/2013 Legearen VI. eranskinean adierazitako terminologia erabiliko da. Kasu honetan, funtsean, honako hauek konparatuko dira: egungo egoera eta etorkizunekoa, neurri zuzentzaileak hartuta.\nIngurumen-eraginak ebaluatzeko erabilitako metodologiak eta balioeste-metodoak aipatuko dira. Erabilitako adierazle edo parametroak aipatuko dira, ahal den heinean, onarpen orokorreko arauak edo azterketa teknikoak erabiliz, eragin mota bakoitzaren arabera mugako balioak edo gida-balioak ezartzeko.\nBereziki, eta beste batzuk alde batera utzi gabe, proiektuaren eta eraginpeko ingurunearen ezaugarriak kontuan hartuta, ingurumen-inpaktuaren azterketak honako ingurumen-inpaktu hauek gutxienez ebaluatu beharko ditu:\nAztertu behar da zer ondorio izan ditzakeen proiektuak natura-baliabideetan, bereziki intereseko fauna mehatxatuan eta horren habitatetan; halaber, aztertu behar da zer inpaktu izan dezakeen aurreko atalean aipatutako batasunaren intereseko habitatetan, eta jarduera-eremuan dauden beste intereseko baliabide batzuetan, tokiko landaredian eta mehatxupeko eta/edo intereseko floran.\nAurreko puntuan aipatu den moduan, habitat horietan izan dezakeen inpaktua ebaluatzeko ez da soilik eraginpeko gainazala hartu behar kontuan; horrez gain, aintzat hartu beharko da nolako kontserbazio-egoeran dagoen, faunaren aterpe- eta habitat-funtzioa betetzen duen, etab. Aipatu behar da, espedientean dauden txostenen arabera, meategia toki garrantzitsua dela Bizkaiko hegazti harkaiztarren populazioarentzat.\nIntereseko espezieen habitatetan izan dezakeen inpaktua ebaluatzean, kontuan hartu beharko dira beste proiektuekin egon daitezkeen sinergiak, Bizkaiko Foru Aldundiaren 2019ko uztailaren 17ko txostenean deskribatzen denaren arabera.\nIngurumen-inpaktuari buruzko txostenean, konektibitate ekologikoan eta paisaien kalitatean dituen ondorioak aztertu beharko dira.\nFuntzionamendu hidrogeologikoan izan daitezkeen ondorioak aztertu behar dira, bereziki infiltratutako uren kalitatean eta kantitatean izandakoak.\nEdateko uren bilketan izan ditzakeen ondorioak aztertu behar dira.\nKontuan hartuta proiektuaren esparruan fauna harkaiztarrak habia egiteko eremuak daudela, ingurumen-inpaktuari buruzko txostenean ebaluatu beharko da zer-nolako eraginak izan ditzakeen betelanak ingurumen-inbentarioaren atalean identifikatu diren eraginpeko fauna-populazioetan; hau da, berariazko azterketa egin beharko da fauna harkaiztarrean izandako inpaktuaren irismenari eta garrantziari buruz, eta kontuan hartuko da zein diren data arriskutsuenak aipatutako espezieentzat eta inguruan habiak egiteko eta babesteko beste eremurik badagoen ala ez. Ondorioak eta inpaktuak aztertzeko, diagnostikatzeko eta ebaluatzeko, beharrezkoak diren txosten eta azterketak bildu beharko dira; txostenotan, espezie horien habitata mantentzeko eta, hala badagokio, leheneratzeko beharrezkotzat jotzen diren prebentzio- eta zuzenketa-neurriak jaso beharko dira.\nKorridore Ekologikoen Sareko elementuetan izan ditzakeen ondorioak ebaluatzea, kontuan hartuta ingurunean dauden espezieen lekualdatzeetan izan dezakeen eragina, betelana gauzatzearekin lotutako disuasio-efektua, lotutako elementuen (harri-lubetak, adibidez) eta aldaketa geomorfologikoen hesi-efektua, leheneratutako eremuen funtzionaltasunaren azterketa, etab.\nInteres geologikoko eta/edo hidrogeologikoko lekuen galera edo narriadura ebaluatzea.\nOndare historiko eta artistikoaren galera edo narriadura ebaluatzea.\nProiektuak Natura 2000 Sareko eremuetan ondorioak eraginez gero, berariazko atal bat jasoko du proiektuak gune horietan izango dituen eraginak ebaluatzeko, eremu horiek kontserbatzeari lotutako helburuak kontuan hartuta.\nProiektuak, epe luzera, gainazaleko ur-masa batean aldaketa hidromorfologikoa edo lur azpiko ur-masa batean aldaketak eragin baditzake, egoera horiek berariaz aztertzeko atal bat gehitu beharko da.\nHala badagokio, berariazko atal bat gehituko da, c atalean jasotako ingurumen-eraginen faktoreei buruz, horien identifikazioa, deskribapena, azterketa eta kuantifikazioa jasotzeko, istripu larriak edo hondamendiak egoteko arriskua badago, istripu edo hondamendi horiek gertatzeko arriskuari buruz, eta gertatuz gero ingurumenean izango lituzketen ondorio kaltegarri nagusiei buruz; hala ez bada, proiektuan atal hau aplikagarria ez dela justifikatuko duen txosten bat gehitu beharko da.\nPrebenitzeko, zuzentzeko eta konpentsatzeko neurriak proposatzea.\nIngurumen-inpaktuaren azterketak, inguruneko elementu bakoitzerako, ingurumen-inpaktu kaltegarri nabarmenak murrizteko, desagerrarazteko edo konpentsatzeko proposatutako neurriak azaldu beharko ditu, proiektuaren hautabide bakoitzean. Espero diren inpaktuen ezaugarrien arabera proposatu eta dimentsionatuko dira neurri zuzentzaile horiek.\nInpaktuak ekiditeko eta zuzentzeko pentsatutako ekintza bakoitza xehetasunez identifikatu eta deskribatuko da, bai ekintzaren diseinu eta kokapenari dagokionez, baita kutsaduraren aurkako prozedurei, arazketari eta ingurumenaren-babes generikoari dagokionez. Deskribapenak xehetasun-maila nahikoa izan beharko du hautemandako ingurumen-inpaktuak modu eraginkorrean murriztu, desagerrarazi edo konpentsatzen direla bermatzeko, exekuzio-proiektuek izan ohi dituzten atalak barne hartuta: memoria, neurketen koadroa, obra-unitateen definizioa, aurreikusitako neurri bakoitzari dagokion aurrekontuko partida eta preskripzio teknikoen agiria, bai eta guzti hori hobe ulertzeko beharrezko kartografia ere. Neurri horiek obraren planean edo aurreikusitako lanetan integratuko dira, eta neurriak gauzatzeko egutegi koordinatu bat proposatuko da.\nNeurrien proiektuak bereziki zaindu beharreko alderdiak honako gai hauekin loturikoak izango dira: Batasunaren intereseko habitatetan eta espezieengan eraginak prebenitzea eta zuzentzea, eremuaren funtzionaltasunari eustea.\nAurrekoaren ondorioz eta azterketaren ondorioz hartu beharreko bestelako neurriak kaltetu gabe, prebentzio-neurriak, neurri babesgarriak eta zuzentzaileak barne hartzen dituen proiektuak ondorengo neurriak aintzat hartu eta garatuko ditu, besteak beste:\nFauna eta habitatak babesteko neurriak proposatzea. Neurri egokiak proposatu beharko dira espezieotan izandako inpaktua saihesteko edo murrizteko (betelana gauzatzeko faseko eragozpenak, habitataren galera, habia berriak ezin egin izatea, habiak suntsitzea, etab.).\nHarri-lubetak faunarentzako tranpa ez bihurtzea lortu behar da; horretarako, neurri hauek hartu behar dira: ornodun txikiei irteteko aukera ematen dieten elementuak sartzea lubeten diseinuan (arrapala txikiak, ihes egiteko zuloak...), kanalen profilak trapezoidalak edo V formakoak izatea, angeluzuzenak beharrean, adibidez.\nLandaredia babesteko neurriak proposatzea, barne hartuta espezie inbaditzaileen (Cortaderia selloana, Amaranthus, Echinochloa) hedapena hautemateko eta saihesteko kontrol-neurriak, eta, ahal den heinean, espezieok eremutik ezabatzeko neurriak hartzea.\nSistema hidrologikoa babesteko neurriak.\nHauts-emisioak prebenitzeko eta zuzentzeko neurriak.\nBetelana egitean sortutako zaratari dagokionez, kutsadura akustikoa prebenitzeko neurri egokiak hartuko dira. Ingurumen inpaktuaren azterketak neurri horien deskribapen zehatza jaso beharko du.\nPositiboki baloratzen da sustatzaileak hormak egonkortzeko sareak eta buloiak erabiltzea baztertu izana. Ezinbestekoa da horma estaltzeko sarea eta buloia erabiltzeaz bestelako neurri osagarriak hartzea, hala betelanaren fasean nola etorkizunean tokian egin daitezkeen eraikuntza-proiektuetan. Ingurumen-inpaktuaren azterketan, neurri osagarri horiek zein izan daitezkeen jasoko da.\nPaisaia lehengoratzeko neurriak. Harri-lubetak egitean landare berriak landatzeko moduko irtenbidea hautatzea gomendatzen da. Higadura-fenomenoak gutxitzeko eta ezponden egonkortasuna hobetze aldera, aipatutako harri-lubetetan landare berriak landatzean espezie hauek erabiltzea gomendatzen da: elorri zuria (Crataegus monogyna), zuhandorra (Cornus sanguinea), binorria (Ligustrum vulgare), erramua (Laurus nobilis), gurbiltza (Arbutus unedo), etab.\nJardunbide egokien sistema martxan jartzea: jardunbide egokien sistema bat martxan jarri beharko dute langileek, jarraian aipatutako helburuak ahal den neurrian bermatzeko asmoz:\nProiektuaren okupazio-mugak gainbegiratzea, beharrezkoa balitz intereseko landaretza-, fauna- eta flora-guneak adierazteko seinaleak barne hartuta, obraren zuinketa egin bitartean.\nIsuriak direla-eta arroetan eta ur-ibilguetan eragindako ondorioen kontrola.\nHondakin-isurketak ez egitea, eta olio-isurketekin edo lurra leku batetik bestera eramatean lurzorua eta ura ez kutsatzea.\nProiektuan inplikatutako herrietako biztanleei eta inguruneko espezieei enbarazurik ez eragitea zarata eta hautsarekin.\nArrisku geoteknikoen kontrola.\nIngurumena zaintzeko programa:\nIngurumena zaintzeko programa bat prestatuko da. Programa horren helburu nagusia ingurumen-inpaktuaren azterketan ezarritako kalitate-helburuak, jarraibideak eta neurri zuzentzaileak beteko direla bermatuko duen sistema bat ezartzea izango da.\nProgramaren helburuak zehaztuko dira, eta, helburu bakoitzarentzat, jaso beharreko datuak, erabili beharreko metodologia, neurketa-puntuak (puntu horiek zehazki kokatzeko egoera-planoa eta krokisa barne) eta neurketen maiztasuna ere bai.\nEra berean, dagokion aurrekontua gehitu beharko da, behar bezainbat banakatuta, proiektuaren garapenetik eratorritako eraginen jarraipen egokia egin ahal izateko.\nProiektuari buruz eta proiektuak inguruan duen eraginari buruz jasotako datuen ondorioz beharrezkoak diren kontrolez gain, programak jarraian adierazitako kontrol hauek izan beharko ditu:\nBetelanaren eraginpeko eremuaren kontrola.\nMehatxupeko edo natura-intereseko fauna-espezieen gaineko eraginaren kontrola.\nEmisio atmosferikoen kontrola.\nInguruneko uren kalitatearen kontrola.\nSedimentazio-gailuen irteeran kokatutako uren kalitatearen kontrola.\nKutsadura akustikoaren kontrola.\nFlora exotikoak okupatutako gainazalen bilakaeraren kontrola.\nPaisaien lehengoratzearen arrakastaren kontrola.\nProiektua gauzatzeko aurreikusitako prebentzio-, zuzentze- eta konpentsazio-neurrien eraginkortasuna egiaztatzeko beste kontrol batzuk.\nKalitate-helburuak, hala behar denean, legeetatik edo oro har onartutako azterketa teknikoetatik hartutako muga-balioen edo gida-balioen arabera ezarriko dira. Hala ere, proiektuaren eraginpeko eremuaren berezitasunek eta ezaugarri zehatzek hala eskatzen badute, balio are zorrotzagoak ezarri beharko dira, beharrezkoa den parametroetan.\nIngurumen-inpaktuaren azterketaren laburpena:\nGaian indarrean dagoen araudiaren arabera, ingurumen-inpaktuaren azterketaren laburpena eta ondorioak idatzi beharko dira. Bertan argituko da, zehatz-mehatz eta publiko orokorrak ulertzeko moduan, nolakoa izango den programa eta nolako eragina izango duen ingurumenean. Halaber, dokumentazio grafikoa sartzea ere gomendatzen da, batez ere, jendeari informazioa emateko.\nHala badagokio, ingurumen-inpaktuaren azterketa egitean hautemandako zailtasun tekniko edo informatiboak aipatu beharko dira.\nIngurumen Ebaluazioari buruzko abenduaren 9ko 21/2013 Legearen 39.3 artikuluan jasotzen denaren arabera, zenbait egiaztapen burutu ondoren, organo substantiboak helaraziko dizkio ingurumen-organoari ingurumen-inpaktuaren ebaluazio arrunta egiteko eskabidea, sustatzaileak aurretiaz egina duena, eta hari atxikitako dokumentuak.\nIngurumen-organoaren egitekoa, prozeduraren fase horretan, funtsean, Ingurumen Inpaktuaren Adierazpena egitean datza, aipatutako arauaren 41. artikuluan xedatzen denaren arabera.\nJarraibide hauek zehazten dira ingurumen-organoak eskabidea berrikustea erraztu ahal izateko eta, azken finean, ahalik eta bizkorren eta erosoen eman ahal izateko aurkeztu den eskabideari buruzko ebazpena.\nBestalde, jarraibideak lehenik organo substantibora bideratzen badira ere, garrantzitsua da proiektuaren sustatzaileak ere haien ezaguera edukitzea eta dagokion guztian betetzea:\nAbenduaren 9ko 21/2013 Legearen 16. artikuluaren arabera, kualifikazio profesionalei eta goi-mailako hezkuntzari buruzko arauen arabera behar besteko gaitasun teknikoa duten pertsonek egingo dute ingurumen-azterketa estrategikoa, zeinak Legearen eskakizunak betetzeko behar den kalitatea izango baitu. Ingurumen-azterketa estrategikoak eta haren eranskin guztiek (eragin akustikoari buruzko azterketak, adibidez) pertsona horiek identifikatu beharko dituzte, eta horien tituluak eta, hala badagokio, lanbide arautua adierazi beharko dituzte. Hauek jaso beharko dira identifikazio horren barruan: izen-abizenak eta nortasun-agiri nazionalaren kodea edo helburu berberak dituen beste dokumentu bat (elkargoko zenbakia adieraziz gero, elkargo profesional zehatz baten erregistroarekin bat egin beharko du). Gainera, amaiera-data eta pertsona horien sinadura jasoko dira. Dokumentuaren edukien eta informazioaren fidagarritasunaren erantzule izango dira horiek, Administrazioak berak frogagarri gisa emandako datuak izan ezik. Atal monografikoak baditu, atal horien arduradunak identifikatu beharko dira.\nIngurumen-inpaktuaren adierazpen estrategikoaren eskaerarekin batera aurkeztutako dokumentuek koherentzia egokia errespetatu beharko dute, bai haien artean bai aurretik aurkeztutakoei dagokienez, halakorik bada, erabakia hartu behar duten administrazio-organoen lana errazteko eta ez eragozteko.\nArreta berezia jarri beharko da kasu bakoitzean dokumentu teknikoen atalak haien artean erlazionatzea ahalbidetzen duten datuak adieraztean (esaterako, atal batean proiektuko ekintzak deskribatzen badira eta beste batean ekintza horiek eragindako ingurumen-inpaktuak, bi kasuetan ekintzak izen berarekin aipatu beharko dira). Prozedura industrialek, ekipamenduek eta instalazio lagungarriek izen berberak eduki beharko dituzte aurkezten den dokumentazio guztian eta, behar izanez gero, kodetu egin beharko dira.\nBeharrezkoa izanez gero, datuak zein iturritatik lortu diren adierazi beharko da.\nDokumentazio grafikoa eta kartografikoa sartu beharko da, behar bezala geoerreferentziatua, behar duten ataletan. Planoak PDF formatuan aurkeztu beharko dira, eta geoerreferentziatuta egon beharko dute; hau da, PDFek eremuaren koordenatuak jaso beharko dituzte UTM30N ETRS89 erreferentzia-sistema ofizialean.\nPlano guztiak beren kodeekin eta edukia azaltzen duten izenburuekin identifikatu beharko dira. Halaber, honako hauek adierazi beharko dira: irudikatutako datuak zuzen interpretatzeko behar diren azalpenak eta sinboloak; eskala grafikoa eta numerikoa, inprimatzeko formatua adierazita; sinadura eta noiz egin den. Kodea eta izenburua sustatzaileak egoki deritzonak izango dira, baina geroago aipatuko dugun fitxategiaren izenarekin ez da nahasi behar hori.\nJatorrizko eskalatik murriztutako planoak aurkeztuz gero, zuzendu egin beharko da planoan jatorrian adierazitako eskala, aurkeztutako planoan oinarritutako neurketek ez dezaten akatsik izan.\nTestuetan zehar aipatutako eranskin, irudi, plano edo argazki guztiak aurkeztu beharko dira dokumentazioarekin batera. Aipamen hori dokumentuak erraz aurkitzeko moduan egingo da (kodea eta fitxategiaren izena, gutxienez).\nAnalisi teknikoa behar bezala egin ahal izateko, pantailaratzeko PDF formatuko fitxategiez gain, planoen kopia gehigarri bat entregatu beharko da, shape formatuan (UTM30N ETRS89 erreferentzia-sistema erabilita), eta ezingo da 10 Mb baino gehiagokoa izan. Shape fitxategi horretan, honako lau fitxategi hauek txertatuko dira, ZIP bakar batean:.shp,.shx, dbf,.prj.\nLau fitxategiak bilduko dituen «eremua.zip» shape konprimituaren adibidea:\nEskaera IKS-eem sistemaren bidez aurkeztu beharko da, aplika daitezkeen eta Ingurumen, Lurralde Plangintza eta Etxebizitza Sailaren webgunean eskura daitezkeen fitxak eta formularioak erabilita (ikusi estekak amaieran).\nDokumentuak.pdf formatuko fitxategietan aurkeztu beharko dira, fitxategi bakoitza gehienera 30 MB-koa dela eta bilaketak egitea zilegitzen dutela. Tamaina handiagoko fitxategiak zatitu egin behar dira sisteman txertatu ahal izateko.\nLogotipo, goiburu eta orri-oinetan kolorerik ez erabiltzea gomendatzen da; behar-beharrezkoa den kasuetan soilik erabiliko da planoak, diagramak, eta abar, alegia, koloreak informazio jakin bat ematen duenean.\nOro har, fitxategiak «Dokumentu Administratiboak» deitutako atalean txertatu beharko dira IKS-eem sisteman. Nahitaezkoak ez diren dokumentuak direnean, edo fitxategi bat baino gehiago behar denean dokumentu bat aurkezteko, «Hautazko dokumentuak» deritzon fitxa erabili beharko da.\nIKS-eem sisteman txertatzen diren fitxategiak ondorengo tauletan azaltzen den kodifikazio-sistemaren arabera izendatu beharko dira (ez da nahasi behar hori sustatzaileak bere nahierara hauta ditzakeen kodeekin, esaterako, plano jakin bat izendatzeko darabilen kodearekin):\nNahitaez aurkeztu behar diren dokumentuak eta atalak. IKS-eem sistemak eskatuko du nahitaez, gutxienez, fitxategi bat, amaiera-kodea 000 duena, txerta dadila.\n** Dokumentu hauek sustatzaileak edo organo substantiboak egoki baderitzote soilik aurkeztuko dira.\n*** «Ingurumen-inpaktuaren azterketa. Inpaktuen identifikazioa eta balorazioa» atalaren kasuan, berariazko kapitulu bat txertatu beharko da proiektuak Natura 2000 Sarean dituen ondorioei buruz, baldin eta soilik Natura Ondarea eta Biodibertsitateari buruzko abenduaren 13ko 42/2007 Legearen 45.4 artikuluan aurreikusten diren inguruabarrak ematen badira.\nFitxategien izenak, edukiaren eta 1. eta 2. tauletan azaldu denaren arabera dagokien kodea eraman behar du SOIL-SOILIK. Horregatik, zenbakiak eta gidoi ertainak edukiko ditu izenak, baina ez du onartuko aipatutako hizki eta karaktere horietaz kanpoko besterik.\nDokumentu edo atal batek 30 MB edo gutxiagoko tamaina duenean, fitxategi bakarrean aurkeztu beharko da, eta 000 izango dira haren izenaren azken hiru zenbakiak. Fitxategi hori IKS-eem sisteman txertatuko da «Dokumentu administratiboak» erlaitzean. Dokumentuak edo atalak hori baino tamaina handiagoa duenean, behar bezainbat fitxategitan zatituko da haietako ezeinek 30 MB-ko tamaina gainditu ez dezan. Kasu horretan, fitxategi horietako bakoitzak izen bat izango du, non azken hiru zenbakiak korrelatiboak izango baitira, 000 duenetik abiatuta. Fitxategi korrelatibo horiek, -001etik aurrerakoak, «Hautazko dokumentuak» erlaitzean txertatuko dira IKS-eem sisteman.\nBeraz, adibidez, «Proiektuaren dokumentu teknikoa» atalari dagozkion bi fitxategi aurkezten badira, 206-000 eta 206-001 izena emango zaie; eta bi fitxategi aurkezten badira «Ingurumen-inpaktuaren azterketa. Sintesi-dokumentua» atalean, 207-07-000 eta 207-07-001 izena emango zaie. 206-000 eta 207-07-000 fitxategiak «Dokumentu administratiboak» erlaitzean txertatuko dira, eta 206-001 eta 207-07-001 fitxategiak aldiz «Hautazko dokumentuak» erlaitzean.\n1. taulako dokumentu bat edo 2. taulako atal bat fitxategi bat baino gehiagotan zatituta aurkeztu behar izaten denean, 000 fitxategiaren lehen orrialdean edo lehenengoetako batean, dokumentu edo atal horretan jasota dagoen informazio aipagarriaren aurkibide osoa joan behar du. Aurkibideak dokumentuaren edo atalaren epigrafeak jasoko ditu (epigrafearen deskribapen-izenburuarekin), eta fitxategiaren izena eta epigrafe bakoitzaren hasierako orrialdearen zenbakia dagokion.pdf fitxategian.\nKontuan izan behar da IKS-eem sisteman txertatzen diren dokumentuak programa informatiko baten bidez erabiliko direla, eta ez direla inprimatzekoak; horregatik, aurkibidean agertzen den orrialde-zenbakiak bat etorri behar du haren irakurketa-programan orrialde horretara iristeko erabili behar den «Joan orrialdera» aginduan ipini behar denarekin.\nIngurumen-inpaktuaren azterketako kartografia-plano guztiak, eta azterketan sortzen diren tamaina handiko gainerako plano, figura eta irudi guztiak, IKS-eem sisteman txertatu beharko dira «Ingurumen-inpaktuaren azterketa. Planoak eta irudiak pdf formatuan» atalean. Plano, figura eta irudiak fitxategi bat edo gehiagotan jaso beharko dira 2. taulan atal horretarako azaldu den eran kodifikatuta. Horrek esan nahi du plano, figura edo irudi horietan jasotzen den informazioari dagokion aipamena egin beharko zaiola ingurumen-inpaktuaren azterketan atal horri dagokion memorian.\nDokumentu kartografikoak pdf eta shp formatuetan entregatu beharko dira. Berariaz proiektua gauzatzeko sortu diren shp geruzak dira behar diren bakarrak, eta ez dago jada GeoEuskadi sisteman integratuta dauden geruzak aurkeztu beharrik. Shp geruzak daramatzaten fitxategiak «Ingurumen-inpaktuaren azterketa. Planoak eta irudiak shp formatuan» atalean sartuko dira sisteman.\nIsilpeko datuei dagokienez, haiei buruzko fitxategiak IKS-eem sisteman «Isilpeko datuak» izena daraman atalean txertatuko dira, eta haien izena honako kodifikazio-era honetan egin beharko da (ikus 1. taula):\nLehen hiru zenbakiek 056 izan behar dute.\nOndorengo hiru zenbakiek dagokien dokumentu motarenak izan behar dute; esate baterako, proiektuaren dokumentu teknikoa bada, 206 izango da; aldiz, 207, ingurumen-inpaktuko azterketakoa bada.\nIngurumen-inpaktuaren azterketaren osagaietakoa bada fitxategia, bi zenbaki gehigarri erantsi beharko zaizkio, 2. taulan dagokion atalaren arabera.\nAzken hiru zenbakiek dokumentu edo atal horretan bertan espedienteari atxikitako azken fitxategi ez-isilpekoarekin korrelatiboa den zenbakiarenak izan behar dute. Behar bezainbeste zenbaki korrelatibo erabiliko dira fitxategiek 30 MB baino gehiagokoak izanez gero.\nFitxategi-izenaren osagai ezberdinen zenbakiek gidoi ertain batez bereizita joan behar dute.\nIsilpeko fitxategi baten izenaren adibidea, honako inguruabar hauek dituela suposatuz:\nIngurumen-inpaktuko babes-neurriei buruzko informazioa.\n«Ingurumen-inpaktuaren azterketa. Prebenitzeko, zuzentzeko eta konpentsatzeko neurriak» atalean sartutako azken fitxategiaren izena 207-05-003 da.\nIsilpekotasuna duten bi fitxategi gehigarri sartu nahi dira.\nAdibide horretan, isilpeko bi fitxategi horien izena izango da, hurrenez hurren: 056-207-05-004 eta 056-207-05-005.\nAhalegina egin behar da isilpeko fitxategiak bere sortako azkenak izateko; hala, arestian azaldu dugun adibidean, ez litzateke fitxategi gehigarririk sartu beharko 207-05-006 izenarekin eta ondorengoekin «Ingurumen-inpaktuaren azterketa. Prebenitzeko, zuzentzeko eta konpentsatzeko neurriak» atalean. Isilpeko fitxategiak «Hautazko dokumentuak» fitxan txertatu behar dira.\nIsilpeko informazioa behar adina identifikatuta eta bereizita egon behar da gainerako informaziotik. Beraz, 1. taulako «Isilpeko datuak» atalean ez dauden edo 056 zenbakiaz hasten ez diren fitxategietan ez datorren informazioa ezingo da isilpekotzat hartu.\nInformazio jakin bat aurkezten denean 1. taulako dokumenturen baten edo 2. taulako ataletako baten zuzenketa edo aldaketa moduan, IKS-eem sistemara ekarri beharko da informazio eraberritu hori jasotzen duen fitxategi osoa, eta horrek ordeztuko du aurretiaz izen berarekin dagoena. Aurreko informazioren bat osatzen edo zuzentzen duen informazioak egoera horren berri eman beharko du hasieran. Fitxategi berrian jasotzen den informazioaren eta eskabidean barnebilduta dauden gainerako dokumentu eta ataletan datorren informazioaren artean behar den koherentzia gorde beharko du sustatzaileak. Eskaera bat zuzentzeko aipatutako jarraibideak betetzen ez badira, izapide gehigarri bat eskatu ahal izango da, kontraesanezko edo inkongruenteak izan daitezkeen alderdiak argitzeko, eta horrek atzerapena eragin dezake prozeduraren ebazpenean.\nOrgano sustatzaileak datuak igortzean datu pertsonalak babesteari buruzko arautegia betetzen dela bermatu beharko du beti.\nDokumentuak aurkezteko gida:\nLaugarrena. Ebazpen honen edukia jakinarazi behar zaie bai Bilboko Udalari bai proiektuaren sustatzaileari, hau da, Cementos Lemona SA enpresari.\nVitoria-Gasteiz, 2019ko abuztuaren 9a.


Kako batekin portaprecio nahi lama 25, 30 eta 35 cm - Tridecor\nHastapen > Panelak lama eta osagarriak>Panelak, MDF >Osagarriak Lama>KAKO PORTAPRECIO NAHI LAMA 25 CM 6 MM\n52700 Elementuak Elementuak\nKako portaprecio panel lamas. Berezia anpulu, eta arin bezalako elementuak, bitxiak eta gehigarriak.\nLuzera (cm), 25, 30 eta 35\nLodiera (mm) 6\nLUZERA (CM) 25, 30 eta 35\nZABALERA (CM) 3\nPISUA (KG) 0.2\nKako portaprecio panel lamas. Mota hau lotu da ohikoena lagina produktu txiki eta argia, sartzen portaprecio.\nTridecor, zure online denda ekipoak eta merkataritza-altzariak\nApala egur baccata.Neurria (CM) 100x35...


TEE sostengu fondoaren abiatzea - Saint-Martin d'Arrossa\nTEE sostengu fondoaren abiatzea\nHerriarteko kontseiluak aho batez onartu du 2019 urterako TEE sostengu fondoaren plantan jartzea.\n150.000 €ko fondoa (proiektu zenbateko gehiengoa 15.000 €tan finkaturik) elkarte eragileei zuzendua da, Klima planaren eta Lurraldeko elikadura proiektuaren 6 tematikei lotu proiektu berritzaileentzat da: etxebizitza iraunkorra, mugikortasun iraunkorra, klima aldaketari egokitzea, elikadura eta laborantza iraunkorra, ekonomia zirkularra eta hondarkinen prebentzioa, energia berriztagarriak.\nGai batzuk bereziki seinalatuak dira eta arreta haundiagoa emanen zaie (elikadura, bioaniztasuna, energia berriztagarriak).\nOnuradunak Ipar Euskal Herrian egoitza duten elkarteak dira edo ekintza lurraldean kokatua dutenak.\nXehetasunak, araudia eta osatu beharreko txostena Klima plana plataforma parte hartzailean atxemanen dituzu (https://www.climataction-paysbasque.fr/public/accueil.html) baita Hirigune elkargoaren web gunean ere (https://www.communaute-paysbasque.fr/vivre-ici/transition-energetique-et-ecologique/le-plan-climat-pays-basque).\nTxostena irailaren 15a aitzin itzultzekoa da.\nPrevious post: Aldaketak trenen gelditzeetan, Arrosako geltokian\nNext post:SNCF jakinarazpena : trenen zirkulazioa aldatua izanen da G7aren ondorioz


Elorrioko Udala - Munduko txoko ezberdinetatik Elorriora etorri direnen inguruko dokumentala lantzen ari da Elorrioko Udala\nMunduko txoko ezberdinetatik Elorriora etorri direnen inguruko dokumentala lantzen ari da Elorrioko Udala\nKultura | Gizarte ekintza\nElorrion aniztasun kulturalaren lanketa egiten dihardu Udalak. Duela hilabete batzuk herrira heldu berrientzako ‘Baliabideen Gida’ kaleratu bazuen, orain munduko txoko ezberdinetatik Elorriora etorri direnen inguruko dokumentala grabatzeari ekin dio. Dokumentalak zortzi lagunen esperientziak kontatuko ditu, eta grabazioa Ipes fundazioko kideek egingo dute.\n‘Mundutik Elorriora, Elorriotik Mundura’ izenpean, dokumentala abenduaren 15ean aurkezteko asmoa iragarri dute udal ordezkariek. Testigantza-mosaiko bat eraiki nahi dute dokumentalaren sortzaileek, elorriarren arteko enpatia handitzeko asmoz. Egun horretarako, jatorri ezberdinetako elorriarren jaialdi bat antolatu nahi du Udalak. Izan ere, dokumentala Elorrioko udalak migranteen baitan duela urtebetetik garatzen diharduen dinamikan kokatzen da.\n“Gurera datozenak behar kultural-afektibo-sozialak dituzte, eta erreparatu beharra diegu. Elkar premiak eta betebeharrak ezagututa gure herria eraikitzen jarraitu behar dugu”, adierazi du Txus Arrieta Gizarte arloko arduradunak.\nLanketaren beste urrats bat\nDokumentala Udalak lantzen diharduen proiektuaren beste pauso bat da. Izan ere, aurtengo martxoan ekin zion lanketa horri aniztasunak Elorrion daukan errealitatearen inguruko diagnosia eginez. 2018rako, berriz, pauso bat aurrera egingo da, tematikan sakondu eta egon litezkeen ertzak biguntzeko esku-hartze eta baliabide egokituak jarriz.\nAbenduaren 15eko jaialdiaren bidez Arriolan dinamikan partaide izandako jatorri ezberdinetako herritarren bizipenak partekatu eta partehartzea bultzatuko da, aurreko faseen ondorio edota fruitu gisa.


Gazteei begirako alokairurako laguntzak martxan jartzeko galdegin du PSE-EEk : Oarsoaldeko Hitza\nGazteei begirako alokairurako laguntzak martxan jartzeko galdegin du PSE-EEk\nAlderdi sozialistaren arabera, udal aurrekontuan laguntza horri begira 90.000 euroko diru zatia jasota badago ere, oraindik ez ditu martxan jarri.\nPSE-EEko Isaac Palencia eta Jose Angel Rodriguez bozeramailea. Argazkia: PSE-EE\nAurrekontuen barruan gazteei begirako alokairurako onartutako diru laguntzak martxan jartzeko eskatu dio PSE-EEk gobernu taldeari. Alderdi sozialistaren arabera, udal aurrekontuan laguntza horri begira 90.000 euroko diru zatia jasota badago ere, oraindik ez ditu martxan jarri. “Utzikeria” leporatu dio Jose Angel Rodriguez PSE-EEko bozeramaileak gobernu taldeari gai horretan, “urtea amaieran gaude, eta gaur gaurkoz, oraindik ez da mahai gainean jarri gazteak alokairuan laguntzeko araudi proposamen bat ere”.\nEmantzipazioaren bidea zabaltzeko “ezinbestekoa” dela bere alderdiaren aburuz udaletik politikak martxan jartzea, baita alokairua sustatzea esan du Rodriguezek. Ildo beretik jo du Isaac Palencia alderdikideak: “Urte hasieratik eskatzen ari gara diru laguntza horiek ahalik eta azkarren martxan jartzeko araudi bat lantzeko. Gobernu taldeak hori betetzea nahi dugu, denbora pasatzen ari dela aspaldian esan genuelako eta arriskua dagoelako aurrekontuetan jasotako diru zati hori ez erabiltzeko, bestetan gertatu den bezala”.


Irudiaren kreditua: REUTERS/PETER CZIBORRA\n-Digamos la verdad de una vez.\nEz nuke oso ondo jakingo Karmelo C. Iribarrenen bi bertso horiek zer izan nahi duten: liburu garratz eta ezinbesteko horretako, Diario de K., olerki bat gehiago, edo horzkada, zaplastada bat.\nLerro bi horiek gaur goizean, egunkaria ixtean, ahora etorri zaizkit, hirugarren kafe-zurrut batean, hedabideetan Nuñez Feijoorekin ukondoka dabilen gerra hori hasi eta egun gutxira: bitxia da nola batzuetan gure neuronak beraien kabuz doazen, eta, gu gorabehera, beren konesioetara iristen diren, beren ondorioetara; oso maiz askoz ere argiagoak izaten dira gogoeta bukaezinen ondoren, lorik gabeko gau nekagarrien ondoren lortzen ditugunak baino.\nEz, zaila izango litzateke bizitzen ari garen uneen deskribapen egokiagoa aurkitzea: Iribarrenen elkarrizketa minimo hori egungo arlo guztietako egoeraren laburpen ezin hobea da, mendebaldeko pladurezko tabike prekarioen beste aldean entzuten diren bonbardaketen definizio handiko bideo bat, alderdi batzuetako botere-azpijokoei buruzko erreportaje argigarri bat, non ia inoiz ez baitira preso hartzen; errealitatea makillatzeko erabiltzen ditugun ihesbide guztien inbentarioa (estereotipo ideologikoak, gasa, nepotismoa, totalitarismoarekiko tolerantzia historikoa, inpunitate -Anna Politkovskayarena- onartezina…)\nEgunkaria itxi dut, non, azken finean, ikusia ez daukadan ezer ere ez dudan aurkitu: zibil errefuxiatuak metroan aterperen bat bilatzen edo nora doan ziur ez dakiten tren batera igotzen saiatuz; eraikin eraitsirik, maletak, bertigoa. Egunkaria itxi dut eta, azken finean, ez dago bere orrietan ezer harrigarririk: beste ustelkeria kasu baten baieztapena, musukoena hain zuzen ere; nola ageriko sekretu hori zuritzen edo, labana bat bezala, maneiatzen den… COVIDaren zenbakiek artaldearen erritmoa markatzen, Castilla hutsik, husturik baten hautetsontzien paradoxak… Ezer ezohikorik ez badago ere, gaur presbiziarako betaurrekoak astiroago gorde ditut tipo horren bertso askeak gogoratzen ditudalarik.\nEz daukat oso argi Karmelo Iribarrenen beste testu hau, oraingoan, joan den otsailaren 21ean (data oso esanguratsua da) bere twitterren (@KCIribarren) kontuan plazaraturik, aforismo xume bat besterik ez ote den edo jitoan uzten zaituen itsas-kolpe horietariko bat; behin betiko diagnostikoa, beti leku berera nola iristen garen, zein ibilbidek ekarri gaituen berriro gudu-zelai berberetara galdetzen denean bilatzen ari garen erantzun zuzena:\n— Karmelo C. Iribarren (@KCIribarren) February 21, 2022\nGarai txarrak dira oraindik lirikarako, baina agian poesia irakurtzen hasi beharko genuke albistegien prosa deszifratzeko. Panorama ikusita, Seguro que esta historia te suena, idazle donostiarraren antologia, abiapuntu egokiena da. Gero jarraitu ahal izango genuke Atravesando la noche, Un lugar difícil edo La piel de la vida_ rekin. Iribarren, idazteari ekin aurretik, saltzaile, igeltsero, inkestagile eta zerbitzari izan zen. Ez, ez zait bizitzaz solas egiteko mintzalagun hoberik bururatzen.\nEgiten duenari errealismo zikina deitzen diote literatur kritikariek.\nErrusia, guda, kciribarren, Ukrania\n2 pentsamendu “Gudu-zelaiak”-ri buruz\nNagore 2022-03-19 22:27\nBi bertso horiek erdara garbia dira, erdaren artean espainola, besterik ez. Donostiar espainola. Zortzi urtez bonbandeartu dituzte Donbaseko hiritarrak, eta mundu guzia isilik. Zurikeria erabatekoa!\nAster Navas 2022-03-21 11:16\nMila esker, Nagore, zure iruzkinagatik.


Amets Arzallus Antia nagusitu da Maulen ospatutako lehen Final Aitzineko saioan\nXILABA 2021 Bertsulari Txapelketako lehen final aitzinekoa jokatu da Maulen. Bertan, Amets Arzallus Antia bertsulariak Finalean kantatzeko txartela irabazi du. Maddi Ane Txoperena Iribarrenek eta Aitor Servier Etxexurik egin dute bigarren eta hirugarren, hurrenez hurren. 150 bat bertsuzale izan dira Mauleko MAULE BAITHAko aretoan. Datorren larunbatean Final Aitzinetako bigarren saioa jokatuko da Bardozeko Ezker Paretan.\nXilaba 2021 iritsi da Final Aitzinekoetara, datorren larunbatean lehen saioa Maulen\nIrailaren 18an Makean abiatu zen XILABA 2021 Bertsulari Txapelketa, datorren larunbatean (urriak 16) iritsiko da Maulera. Lehen Final Aitzineko saioa, "MAULE BAITHA" gelan ospatuko da 17:00etan. Sarrerak bertan izanen dituzue salgai.\nAmets Arzallus Antia nagusitu da Gabadin ospatutako azken kanporaketako saioan\nXILABA 2021 Bertsulari Txapelketako laugarren kanporaketa jokatu da Gabadin, eta Final Erdietako saioak nola osatuak izanen diren erabakita gelditu da. Odei Barroso Gomilak eta Maddi Sarasua Laskaraik egin dute bigarren eta hirugarren, hurrenez hurren. 145 bertsuzalek, giro ederrean bete dute Gabadiko Herriko gela. Datorren larunbatean Final Aitzinetako lehen saioa jokatuko da Mauleko "MAULE BAITHA" gelan.\nGabadin jokatuko da XILABA 2021 Txapelketaren azken kanporaketa\nLarunbatean jokatuko da XILABA 2021 Txapelketaren laugarren kanporaketa, eta Final Erdietako saioak nola osatuak izanen diren erabakita gelditu da. Gabadiko Herriko Gelan izanen da arratsaldeko 17:00etan.\nPatxi Iriart nagusitu zen larunbatean XILABA 2021 Txapelketaren hirugarren kanporaketan\nXILABA Bertsulari Txapelketako hirugarren kanporaketa jokatu zen larunbatean Hiriburun. Aitor Servier Etxexurik eta Kerman Diazek egin zuten bigarren eta hirugarren, hurrenez hurren. 100 bat bertsuzale izan ziren Hiriburuko La Perle aretoan. Datorren larunbatean Gabadin iraganen da laugarren saioa.\nXILABA 2021 Hiriburura iritsiko da larunbatean\nLarunbatean jokatuko da XILABA 2021 txapelketaren hirugarren sailkapen saioa. Hiriburuko La Perle aretoan izanen da arratsaldeko 17:00etan.\nMiren Artetxe Sarasolak irabazi du Muskildiko saioan\nXILABA Bertsulari Txapelketako bigarren kanporaketa jokatu da Muskildin. Maddalen Arzallus Antiak eta Xumai Murua Berrak egin dute bigarren eta hirugarren, hurrenez hurren. 80 bertsuzale izan dira Muskildiko Posonpesenean. Datorren larunbatean Hiriburun iraganen da hirugarren saioa.\nXILABA 2021 Muskildira iritsiko da larunbatean\nLarunbatean jokatuko da XILABA txapelketaren bigarren sailkapen saioa. Muskildiko Posonpesenean izanen da arratsaldeko 17:00etan.\nMaddi Ane Txoperena Iribarren nagusitu da Makeako saioan\nXILABA Bertsulari Txapelketako lehen kanporaketa jokatu da Makean. Irati Alcantarilla Urdanpilletak eta Gillen Hiribarrenek egin dute bigarren eta hirugarren, hurrenez hurren. 90 bertsuzale izan dira Makeako Herriko Gelan. Datorren larunbatean Muskildin iraganen da bigarren saioa.\n2021. urteko XILABA Bertsulari Txapelketaren lehenengo kanporaketarako dena prest\nIrailaren 18an abiatuko da XILABAren 6. edizioa Makean jokatuko den lehenengo kanporaketan. Bertan Karlos Aizpurua Etxarte, Mizel Mateo, Irati Alcantarilla, Gillen Hiribarren, Oier Urreizti eta Maddi Ane Txoperena Iribarren bertsulariak neurtuko dira. Amaia Castorene arituko da gai-emaile Makeako Herriro Gelan. Saioa 17:00etan hasiko da. Sarrerak bertan izango dituzue salgai.\nIrailaren 18an Makeako Herriko Gelan hasiko da 2021. urteko Xiberoa, Lapurdi eta Baxenabarreko Bertsulari Txapelketa. Azaroaren 13an, Donibane Lohizuneko Jai Alai ezker paretan jokatuko da finala.\nIrati Alcantarilla Urdanpilleta\nMaindi Murua Berra\nPatxi Iriart Hiribarren


About: Les Noticies\n"Les Noticies" Asturiasko egunkari edo aldizkaria da, astero argitaratzen dutena asturiera hutsean. 1996an sortu zuten Uvieuko "Publicaciones Ámbitu" enpresa argitaratzailearen bidez. Lehenengo zenbakia urte hartako irailaren 6an kaleratu zuten. Ezaugarri horiek zituen lehendabiziko astekaria zen 1901ean Xixonen "Ixuxú" aldizkariaren lehen alea kaleratu zutenetik. Inaciu Iglesias eta Ramón Lluis Bande egunkariaren zuzendariak izan dira orain arte. Kolaboratzailearen artean, bestela, Xuan Bello idazlea dugu. Zenbaki bakoitzarekin 24-32 orrialde eta 5.000 ale argitaratzen dute.\n"Les Noticies" Asturiasko egunkari edo aldizkaria da, astero argitaratzen dutena asturiera hutsean. 1996an sortu zuten Uvieuko "Publicaciones Ámbitu" enpresa argitaratzailearen bidez. Lehenengo zenbakia urte hartako irailaren 6an kaleratu zuten. Ezaugarri horiek zituen lehendabiziko astekaria zen 1901ean Xixonen "Ixuxú" aldizkariaren lehen alea kaleratu zutenetik. Inaciu Iglesias eta Ramón Lluis Bande egunkariaren zuzendariak izan dira orain arte. Kolaboratzailearen artean, bestela, Xuan Bello idazlea dugu. Zenbaki bakoitzarekin 24-32 orrialde eta 5.000 ale argitaratzen dute. (eu)\nLes Noticies (eu)


LEITZA – Leitza herri polita da eta bertan paseatzea derrigorrezkoa da, inguru hauetan tokatu ezkero. Hainbeste historia dituen alde zaharreko adokinetatik, garai bateko etxe berrituen artetik ibili eta Mikel Deuna elizaraino igotzea gomendio. Bertatik, herriko irudi polita ikusten da. http://www.leitza.eus/\nPERU HARRI – Peru Harri, Iñaki Perurenak harriari eskeinitako museoa da, Leitza herritik 2 kilometrotara kokaturik dago. Bertan, harriak, kulturak, mitologiak eta bertako historiak bat egiten dute.\nMENDUKILO KOBAZULOAK – Astitzetik hurbil eta Lekunberritik minutu gutxira, Aralar mendilerroaren barrutiak azaleratzen dituen Mendukiloko kobazuloa dago. Kobazuloak dituen bost gelatatik, hiru erakusten dituzte bisitan zehar. Ikusgarriak dira kobazuloak eta ondorioz oso gomendagarriak ikusteko. https://mendukilo.com/eu/eus/\nPLAZAOLA – Amaiur Landetxea, plazaola trenbidearen ondoan kokatuta dago. Hemen inguruan pasealdi ugari daude, naturaz inguraturik eta eguneroko abiaduratik alde eginez, lasaitasunean disfrutatzeko. Erreka auzotik andoain aldera oso polita da bidea paseatzeko, baino baita Leitza herritik Lekunberri alderako norantza ere. https://www.plazaola.org/\nLEITZALARREA – Hau da gure baso zoragarria. Pagadiak eta hariztiak dira nagusi bertan. Naturaz gain, bertan ugariak dira monumentu megalitikoak ere. Bertan ibilaldi zoragarriak egiteko aukera dago naturarekin bat eginez. Urteko lau urtaroetan oso polita egon ohi da basoa, momentu bakoitzeko kolore politekin.\nAmaiur Landetxea, Crea un sitio web o blog en WordPress.com


Zinemaldian parte hartu duten filmak, ikusgai Azkuna Zentroan - Deia\nIrailaren 30etik urriaren 6ra\nZinemaldian parte hartu duten filmak, ikusgai Azkuna Zentroan\nSarrerak Golem Alhóndiga eta www.golem.es webgunean salgai daude 4,5 eurotan / 3,5 eurotan Az txartelarekin\ndeia.eus 09.02.2020 | 17:04\n'Zinemaldia Azkuna Zentroan'-en aurkezpena Azkuna Zentroa\n'Zinemaldia Azkuna Zentroan'-en aurkezpena\nBILBO. Bukatu berri den Zinemaldiaren 67. edizioan parte hartu duten film batzuk ikusi ahal dira Azkuna Zentroan, pasaden astelehenetik, irailak 30, hurrengo igandera arte, hilak 6.\nGonzalo Olabarria Bilboko Udaleko kultur ordezkariak; Fernando Pérez Azkuna ? Alhóndiga Bilbaoko zuzendariak eta José Luis Rebordinos Donostiako Zinemaldiaren zuzendariak aurtengo film programa aurkeztu zuten.\nZinemaldia Azkuna Zentroan sahietsezineko ekitaldia da bilbotarrentzat. "Harrera bikaina du", adierazi zuen Fernando Pérez, Zentroko zuzendariak. Iaz, 2.000 pertsona inguru bertaratu ziren programatutako zazpi saioetara "urtero Nazioarte mailan estreinatzen diren film hoberenetarikoak" ikusteko.\nBestalde, prentsaurrekoan Jon Garañok eta Aitor Arregik parte hartu zuten, La trinchera infinita filmeko hiru zuzendarietako bik. Izan ere, film hori izan da Zinemaldi honetako garailerik handienetako bat, zuzendaritzarik onenaren Zilarrezko Maskorra, epai-mahaiak gidoirik onenari emandako saria eta Euskal Zinemaren Irizar saria eskuratu baititu. Frantses-euskaldun koprodukzio honek Azkuna Zentroko programa hau irekiko du.\nZuzendariek gaztelaniaz egindako lehen film luzea da. Zinemaldiko sekzio ofizialean estreinaldia izan duen koprodukzio honetan, bikote baten bizitza jorratzen da Gerra Zibilaren garaian: errepresaliak jasotzeko beldurra, amodioa eta zigortuen itxialdia.\nJarraian, sekzio ofizialeko beste film bat proiektatuko da, José Luis Torres Leiva zuzendari txiletarraren Vendrá la muerte y tendrá tus ojos, amodioa, adiskidetasuna eta heriotza hizpide dituen filma: bizitza osoa elkarrekin eman duten bi emakumek aurre egin beharko diote batak duen gaixotasunari.\nProiekzioekin jarraituta, asteazkenean Tunisiako Hinde Boujemaa zuzendariaren Le rêve de Noura izango dugu, New Directors sekzioan aurkeztutako filma; eta ostegunean Bong Joon-ho zuzendariaren Gisaengchung/Parasite, Perlas sekziokoa izango dugu, Cannes-en Palma de Oro saria irabazi zuena. Kritika bikainak jaso dituen thriller korear hau moralari buruzko hausnarketa sozial bat da.\nEra berean, ostiralean, Perlak sekziotik iritsiko da Azkuna Zentrora Ken Loach zuzendari txalotuaren Sorry, we missed you film britainiarra, ikusleek 2019ko Europako filmik onenari emandako saria irabazi duena.\nLoachek berriz azaltzen du sisteman ahulen dauden pertsonen eguneroko borroka, hain zuzen, 'autonomo faltsuak' deitutakoen lan-baldintza gogorrak.\nNew Directors sekzioan, Joanne Giger-en Le milieu de l'horizon filma egon da ikusgai. 1976an Suitzako landa-guneetan izan zen lehorte latzean girotutako Laetita Castak protagonizatutako film honetan, neska gazte baten erretratua lantzen da, haren xalotasuna eta familia-ingurua gainbehera doazela. Azkenik, programari amaiera emateko, François Girardek zuzendu duen eta Clive Owen eta Tim Roth protagonista gisa dituen The Song of Names filma izango dugu ikusgai igandean.\nSarrerak Golem Alhóndiga eta www.golem.es webgunean salgai daude 4,5 eurotan / 3,5 eurotan Az txartelarekin. Filmak egunero 20:00etan ikusi ahal izango dira.\nAzkuna Zentroa, Bilboko zinemaren egoitza\n"Zinema eta ikus-entzunezko produkzioa arlo estrategikoak dira Azkuna Zentroarentzat" gogoratu du Fernando Pérezek. Zentroak programa finkoak ditu, hala nola Bideotik, inguratzen gaituen erregistratzeko eta irudikatzeko urtero egiten den zikloa beste ikus-entzunezko narratibei arreta jarriz.\nHonez gain, Zinematekak hiriko historian hiru hamarkada luzez, zine klasiko eta sorkuntza garaikidearen inguruan programazio finkoa mantendu du Alhóndigan.\nBeste alde batetik, Azkuna Zentroa hilabete hauetan zinemaren egoitza bihurtzen da. Zentroa beraren zikloez gain, Zentroan hiriko jaialdi nagusienak hartzen ditu: Zinebi, Bilboko Dokumentalen eta Film Laburren Nazioarteko Jaialdia; Zinexit, Giza Eskubideen Zinema Erakustaldia; Zinemakumeak Gara!, Emakumeek zuzendutako Zinemaren Erakustaldia eta Bilboko Zinema Ikusezinaren Nazioarteko Jaialdia.


Mikrozuzenekoa Joker liburu-dendarekin eta ravioli tailerra “Al dente” establezimenduan | Hemengo Shopping\nMikrozuzenekoa Joker liburu-dendarekin eta ravioli tailerra “Al dente” establezimenduan\nJoker liburu-dendak aurtengo udan gehien irakurritako liburuak eta mahai-joko berrienak aurkeztuko ditu mikrozuzenekoan.\nIrailean aurrera egiteko, datorren ostegunean, hilak 10, Joker liburu-dendaren sekretu guztiak ezagutzeko mikrozuzenekoa izango dugu. Bilboko denda berritzaileenetako bat da Joker eta erabateko erreferentzia komikiak, nobela grafikoak eta mahai-jokoak gustuko dituztenentzat, adina kontuan hartu gabe. Instagram bidezko zuzeneko emanaldia aurtengo HemenGO SHOPPING ibilbideen berrikuntzetako bat da. Mugikor edo ordenagailuaren pantailaren beste aldetik, gutako edozeinek gogokoen dituen pertsonaiekin berriro topo egitearen zirrara sentituko du. Jokerren arduradunetako batek dendaren historia eta denboraldi honetako nobedadeak kontatuko dizkigu.\nIbilbideez gain, produktu-dastatzeak eta tailer praktikoak aurtengo nobedadeak dira. Datorren ostegunean, irailak 17, tailer praktiko bat izango dugu Al Denten, non pasta freskoaren (ravioliak) nondik norakoak ezagutuko ditugu. Tailerrean zuzenean parte hartzeko aukeraz gain, bilbaoDendak-en sare sozialetan eta youtube kanalean ikusgai egongo da, edozein unetan kontsultatzeko tutorial gisa.


Zapatuan ‘Patria’ telesailaren lehen irudiak erakutsiko dituzte - Soraluze - Plaentxia.eus\nZapatuan ‘Patria’ telesailaren lehen irudiak erakutsiko dituzte\nUbane Madera 2019-09-17 09:26\n'Patria' filmaren iragarkia, Donostian.\nIrailaren 21ean, zapatua, Donostiako Zinemaldian aurkeztuko dituzte Soraluzen, Elgoibarren eta Donostian grabatutako Patria telesailaren lehen irudiak estreinakoz. Pelikula bera, baina, 2020an estreinatuko dute pantaila txikian.\nTelasailaren lehen irudien erakustaldia egingo dute Donostiako Zinemaldiaren 67. edizioan. Aurkezpen esklusiboa egingo dute Zinemaldirako, nahiz eta HBOk 2020an pantailaratuko duen telesaila, telebista plataforma baliatuta. Ordubeteko zortzi kapitulu izango ditu telesailak.\nZapatuko aurkezpenean, Donostian izango dira Elena Irureta eta Ane Gabarain protagonistak eta baita gainerako aktore nagusiak ere: Jose Ramon Soroiz, Mikel Laskurain, Jon Olivares, Iñigo Aranbarri, Eneko Sagardoi eta Loreto Maulegon; eta haiekin batera izango dira ere Alea Mediako ordezkariak, tartean Aitor Gabilondo gidoilaria eta produktore nagusia bera.\nIazko martxotik uztailera bitartean gauzatu zituzten Patria telesailerako grabazioak Soraluzen. Bertan grabatu zituzten eszenarik gehienak, nahiz eta bakan batzuk ere grabatu Elgoibarren, Donostian eta Madrilen.


Ia 30.000 argazki herritarren kontsultarako - Oñati - Goiena.eus\nIa 30.000 argazki herritarren kontsultarako\nIrati Goitia 2014-01-10 10:00\nUdal argazki bildumak kontsultatzeko ordenagailua jarri dute udaletxeko hirugarren solairuan, artxiboaren ondoan. Ia 30.000 argazki daude digitalizatuta eta edonork egin dezake kontsulta udaletxea irekita dagoen bitartean (astelehenetik egubakoitzera 09:00etatik 21:00etara).\n"Proiektu honen helburua da Oñatiko udal artxiboak kudeatzen dituen argazki-funtsa ezberdinak kontsultatzeko bilgune bateratu bat sortzea, sofware askean oinarritua, eta ikerlari eta herritarrentzat erabilerraza izango dena", adierazi digu Izar Salaberri artxiboko arduradunak. Izan ere, zehaztu digu orain arte Interneteko plataforma ezberdinetan zeudela argazkiak ikusgai, baina orain guztiak bateratu eta edozein herritarrek kontsultatzeko modua ahalbidetu dela.Horrenbestez, udaletxea irekita dagoen orduetan edonork joan ahal izango du kontsultak egitera (astelehenetik egubakoitzera 09:00etatik 21:00etara). Hala ere, Salaberrik gomendatzen du norbaitek bere laguntza behar izanez gero, hobe dela aurretik deitzea bera bertan egongo dela ziurtatzeko.\nDatu-base bateratuaren proiektua Euskomedia Fundazioak egin du eta 7.744 euroko aurrekontua izan du. GipuzkoaIKT-ren 4.646,40 euroko diru-laguntza jaso da.\n30.000 argazki inguru\nUdal Artxiboak Oñatiko argazki zaharren bilduma ezberdinak gorde eta kudeatzen ditu, besteak beste: XX. mende hasierako irudi bilduma, Oñatiko Historia eta Arte Bilduma libururako ateratakoak edo Jesus Mari Arzuagak eta Andres Arlazonek Udalaren esku utzitako argazki funtsak. Guztira ia 30.000 argazki dira.Irudi horiek euskarri ezberdinetan zeuden (kristalezko plakak, negatiboak, papera...) eta poliki-poliki guztiak digitalizatzen joan dira artxiboko arduradunak. Orain, guztiak kontsulta daitezke udaletxeko ordenagailuan. Lau multzotan daude antolatuta argazkiak: Arzuagaren funtsa, Arlanzonen funtsa, Oñatiko Historia eta Arte Bilduma, eta XX. mende hasierako argazki zaharrak. Bilaketa aurreratuak egiteko aukera ere badago hitz gakoak erabilita (egilea, gaia, urtea...).\nBestalde, kontsultak egiteko hiru erabiltzaile mota ezberdin izango dira: administratzailea, gonbidatua (erabiltzaile eta pasahitz gabe kontsultatuko du) eta erabiltzaile pertsonala (erregistratua, iruzkinak egiteko aukera izango du).\nArgazkien kopia digitalak egiteko aukera ere badago, artxibozainari galdetuta eta dagokion tasa ordainduta (0,51 euro argazki bakoitzeko).\n30.000 argazkitik inguru herritarren kontsultarako\nTxomin Madina 2014 urt 21 Oñati\nUdal argazki bildumak kontsultatzeko ordenagailua jarri dute udaletxeko hirugarren solairuan, artxiboaren ondoan. Ia 30.000 argazki daude digitaliz...